Konkista ezina dena ere existitzen delako...: 2006/05\nNabarmena da Hola aldizkari arrosak argitaratzen dituen erreportaje nagusiak. Esklusiba millonarioak izan ohi dira gehienetan eta hauetan, pertsonaia famatuek bere bizitzaren zati bat erakusgai jartzen digute, guretzat eskuragarri ez dena erakusgai jartzen dute. Klase ertain edo xumeko gizakiek gogoko du famatuak nola bizi diren ikustea, nola gastatzen duten bere dirua, zer nolako luxuez goza dezaketen. Inoiz izango ez dutenaz besteak zein pozik bizi diren ikustea gogoko dute. Famatuen intimitatea ezagutzeak morboa ematen duela dirudi, haien etxeak nolakoak diren jakiteak bertan gonbidatu bezala egongo bazina bezalakoa da. Diruak zoriontasuna erosten duela uste dute askok, mundu kapitalista honen adibide bat baino ez dugu hau. Hola aldizkariak adibide hau eta bizi dugun gizarte ordena eta moduaz beste asko eman ditzake. Horregatik uste dut historia liburu bezala erabili ahal izango dela urte batzuk barru, garai honetako pentsamendu edo bizi joera nagusien azterketa egiteko aldizkari egokiena baita.\nGiza dominazioa lortzen da Hola bezalako hedabideen kontsumoaren ondoren. Bertan agertzen diren pertsonaiak legitimatuta daude. Famatuak, onak, ederrak eta aberatsak dira. Soilik adjektibo positiboez deskriba daitekeen gizarte mota baten isla dira. Ohitura dela eta, gauza arbitrarioak normaltzat jotzen ditugu eta ez gara ohartzen horrela dena beste era batera ere izan daitekeela ikuspuntuaren arabera. Dena da oso erlatiboa. Adibidez erregetza legitimatuta dago, horregatik asko eta askok ez dute gaizki ikusten, kolektiboki onartutako instituzioa da, eta Hola bezalako aldizkariek asko laguntzen dute onarpen sozial horretan. Edozeinen balore positiboak ikustarazteko gai dira bertako kazetariak.\nPublikatzailea: Ane Araluzea ordua: 8:19 p. m. 3 comentarios:\n“Une batez, pentsa ezazu edo irudika ezazu zure burua goiz arrunt baten, ohetik jaiki eta goragalea sentitzen duzun goiz arrunt baten. Zorabioak begiak estaltzen dizkizu eta lurrera erortzen zara oreka mantendu ezinik. Egun berean bigarren aldiz esnatzen zara, baina toki ezezagun baten, mediku usaina sumatzen duzu… ospitalean zaude! Erizainak zure ingurutik dabiltza, gora eta behera, etengabe mugimenduan. Milaka proba egin dizkizutela dakizu eta gogorrena oraindik heltzear dagoela ulertzen duzu. Sendagilea hurbildu eta zure ondoan esertzen da, ez dizu aurpegira begiratzen, ez da gai. Minbizia duzula esaten dizu, gazteegia zarela eta zure zelulek gainditu ezinezko gaitza dela. “Zenbat?” galdetzen diozu, “Bi hilabete” erantzungo dizu zure sendotasunaz hunkiturik.\nEzegonak pentsatzeko tarte txiki bat uzten dizu eta egin nahi zenituzkeen gauza guztien artean ez zaizu beste ezer bururatzen: MUNDUA EZAGATU NAHI DUT.”\nEz dakit zilegi ote litzatekeen maiz errepikatu den gertakaria dela esatea, baina egia da ametsen munduan buruak testuinguru ezegonkorra duela. Hainbatetan irudiz soilik ikusitako paradisuek topa egiten dute inkontzientean eta ametsen bidez azaleratzen dira. Horrela bizi dugu egunerokotasuna, gauez agian inoiz ezagutuko ez ditugun tokiak miresten eta egunez errutinan murgildurik itxaropen izpiak gorde nahian eta ezin. Gizakiak beharrezkoa du bidaiatzea, alde batetik bestera mugitzea, antzinako arbasoen antzera nomadak gara ezinbestean. Eta behar hori asetzean sortzen den lasaitasun espirituala maite dugu. Dena ezagutuz gero, txoko ezkutuenak gorde ditzakeen sekretu handienak dakizkigula aitor dezakegunean soilik biziko gara lasai. Bitartean, dena arrotz eta ilun izango da guretzat. Horregatik izan ohi da gure azken eskarietako bat, urruneko irudiek piztutako jakinminaren erakusle da mundua ezagutzeko nahia.\nPublikatzailea: Ane Araluzea ordua: 7:58 p. m. 6 comentarios:\nBarkamenak leku badu, ahanzturak ez\nAste bete igaro da Gernikako bonbardaketaren 69. urteurren egunetik. 1937ko apirilaren 26an Alemaniako Armadako hegazkinek Gernika suntsitu zuten, odol hotzez, 1.645 laguni bizitza ukatuz. Urte asko igaro dira ordutik, baina joandakoak beti izango dira gogoan, herriaren historiaren parte dira ezinbestean.\nAurtengoan omenaldi berezia egin dute, orain arte lehenago egin ez dutena, munduan zehar gertatutako hedatzeaz arduratu zen kazetariari hain zuzen ere. George L. Steer. Asko da zor dioguna eta ezer gutxi hari buruz jakin duguna orain arte.\nBilbo ingurutik lanean zebilela bonbardaketaren berri izan eta Gernikara abiatu zen beste kazetari batzuekin batera. Hurrengo egunean hura izan zen Gernikara itzuli zen kazetari bakarra. Apirilaren 28an eman zuen jazotakoaren berri Times egunkarian. Ordura arte, Franko dikatorearen bertsio ofiziala soilik ezagutzen zen: Gernika “gorri separatistek” suntsitu zutela zioen. Beranduago Gernikako arbola izeneko liburua ere argitaratu zuen. Birmaniako borroken berri ematen ari zela hil zen, auto istripuan, 35 urte besterik ez zituela. Gazteegi.\nGezurraren aurrean gogor borrokatu izana zor diogu, kontran zituenen aurrean ez kikiltzea zor diogu. Egiak irabaz dezakeela erakutsi digulako, usteldutako berriei kiratsa darielako. Giza ankerkeriaren berri ematea beste edozeren gainetik ipini zuelako. Horregatik guztiagatik bere adore eta ausardia txalotuak izan ziren iragan astean.\nHaren semeak honela esan zuen omenaldian: “Aitak gudarien eta euskal herritarren sakrifizio, gizatasun, adore eta diziplinaren berri eman zuen, euren herria iraunarazteko egin zuten ahaleginaren berri.” Miresmena elkarrekikoa dela dirudi. Orain denok dakigu nor izan zen gizon hura, ez da ustekabean elkarrizketa batean entzundako edonolako izen ingeles horietako bat izango berriz ere. Barrenkale Barrena kalean plaka-eskultura bat jarri diote, oroigarri arrunt bat berez ahaztezina den gizonarentzat. Bere aurpegiaren imajina bat baino ez da, baina jada bere arimaren zati bat hemen zuela esatera arriskatuko nintzateke.\nGeorge L. Steer ere Gernikaren oroimenean egongo da betiko, 1937ko apirilaren 27a bizi ez zuten 1.645 zendutakoak bezala, eskerrik asko.\nPublikatzailea: Ane Araluzea ordua: 11:36 p. m. 5 comentarios:


Kirolak | MARIAS GASTEIZ\nKirola erreferentzia bat da ikastetxean ez ezik, hirian ere. Ikasleen % 50ek baino gehiagok kirolen bat egiten dute, eta eskaintza zabala dute aukeran.\nHaur Hezkuntzan arte martzialak edo gimnastika erritmikoa eskaintzen ditugu. Lehen Hezkuntzan eskaintza zabalagoa da, kirol hastapenekin; ikasleek hainbat kirol probatzeko aukera izaten dute, bakoitzetik zerbait ikasi eta, hartara, gero kirol bat hautatu dezakete.\nLehen Hezkuntzako 3. mailatik aurrera kirol bat aukera dezakete: saskibaloia, futbola, irristaketa edo boleibola.\nEspainiako ikastetxe marianista guztietako kirolaren dokumentuan jasotzen denez, kirolaren bidez hezten dugu. Zeren esfortzuaz, lan pertsonalaz, superazioaz… gain, kirolak gure neska-mutilei irakatsi behar dizkiegun balio ugari ematen ditu, hala nola kidetasuna, talde sentimendua, konpromisoa, higienea…\nSaskibaloia - Carlos Mendaza\nFutbola - Javier Barrio / Borja Pinedo\nIrristaketa - Patxi Peula\nBoleibola - Leyre Barrón


'Sanferminak 78: Gogoan!' elkarteak kereila jarri die Zoidori eta Grande-Marlaskari | Politika | Berria\n'Sanferminak 78: Gogoan!' elkarteak kereila jarri die Zoidori eta Grande-Marlaskari\nDokumentu publikoak ezkutatzeagatik kereila jarri diete Juan Inazio Zoidori eta Fernando Grande-Marlaskari 'Sanferminak 78: Gogoan!' elkarteak eta Fermin Rodriguezek, Poliziak 1978ko Sanferminetan hil zuen German Rodriguezen anaiak.\nUrte hasieran, kereila kriminala aureztu zuten Rodolffo Martinen aurka Jagoba Manterola /FOKU\n2019ko urriak 31\nSanferminak 78: Gogoan! elkarteak eta Fermin Rodriguezek Zigor Kodeko 413. artikuluari eutsi diote kereila jartzeko. Hau da, dokumentuak ezkutatzeagatik edo erabilezin uzteagatik salatu dituzte. Artikulu horrek zera dio: "Agintari edo funtzionario publikoak,jakinaren gainean egonik, bere karguaren zioz zaintzapean dituen agiriak, oso-osoan edo zati batean, ostu, suntsitu, deuseztatu edo ezkutatzen baditu, orduan, horri urtebetetik lau arteko espetxealdi-zigorra ezarriko zaio eta zazpi hilabetetik hogeita lau arteko isuna, eta enplegu edo kargu publikorako desgaikuntza berezia, hiru urtetik sei artekoa".\nJuan Inazio Zoido Espainiako Barne Ministro ohiari eta gaur egun postu hori daukan Fernando Grande-Marlaskari ez ezik, Isabel Goikoetxea Barne Idazkariordeari; Jose Rafael Rojas Elkarteen, Artxiboaren eta Dokumentazioaren Zuzendariorde Orokorrari eta kereilan jasotzen diren ekintzekin zerikusia izan dezaketen pertsona guztiei zuzenduta dago kereila.\nKereilak erreferentzia egiten dio 1978ko sanferminei buruzko polizia txostenari. Hori egitea Espainiako Kongresuko osoko bilkurak eskatu zuen, 1978ko uztailaren 11n. Aldi berean, beste hiru txosten ere badauzka. Txosten horiek German Rodriguezen heriotzaren ondorioz ireki zen 82/80 sumarioko froga gisa eskatu zituen akusazio partikularrak. Probintzia Auzitegiak onartu egin zituen froga moduan erabiltzeko, eta, zuzenean nahiz Espainiako Auzitegi Gorenaren bidez hainbat aldiz eskatu bazituen ere, inoiz ez ziren iritsi auzitegira. Froga horiek prozesuan "eragin handia" izan dezaketela iruditzen zaie elkartekoei.\nSaiakerarekin jarraitzeko, 2017ko abenduaren 20an, Espainiako Kongresuko hainbat diputatuk Espainiako Barne Ministerioari —Ignacio Zoidok zuzentzen zuen— txosten hirukoitz hori eskatu zioten. 2018ko maiatzaren 14ko erantzunak zioen erregistroetan ez zegoela eskatutako txostena. 2018ko ekainaren 27an, berriro egin zuten eskaera hainbat diputatuk —Barne Ministerioa Fernando Grande-Marlaskaren esku zegoen—, eta hilabete beranduago jasotako erantzunak gauza bera zioen.\nSanferminak 78: Gogoan! elkartearen iritziz, horrek guztiak Estatuko Administrazioaren eta bere hainbat arduradunen "borondate oztopatzailea" erakusten du, 1978ko Sanferminetako ekintzak eta, zehazki, Zigor Kodeko 413. artikuluak jasotzen dituen dokumentazioaren ezkutaketa edo erabilezin uztearen delitua argitzeko.


urria | 2016 | Kezka Dantza Taldea\nHileko artxiboak: urria 2016\nHitzak bihurtzen omen gaitu gizaki, baina gizatalde bakoitzak bere hizkuntza eta bere hizkera darabiltza ahoan. Antzera suertatzen da ezpaten aho eta ahotsekin ezpata-dantzen lurretan: bakoitzak bere dantzaera dauka, baina ezpata-dantzek “senidetu” egiten gaituzte ezpata-dantzariok. Bi zentzutan hori:\nSan Bartolome de la Torre (Huelva), ezpata-dantzariak, Eibarko Ezpalak jaialdian, 2016-05-29. Argazkia: Iñaki Zugasti – Dantzan.eus CC BY-SA\nSan Esteban egunean (abuztuaren 3an) egiten dute bordoi-dantza Beran, eta bordon-dantza ez ezik, baita makila-dantza sorta ederra ere bai. Eibarko emanaldia makila-dantzatik ekin diote, eta hainbat aldaira eskaini digute. Eta makila-dantzaren amaierarekin batera, aurreneko euri-tantak bota ditu, ai! Arin baten bordon-dantzari ekin diote eta, euripean bada ere, errematatzeko borondatea izan dute beratarrek. Eskertzen diegu! Baina hortik aurrera…\nArgazkia: Aunitz Urtez ezpata dantza Iruñean (Ezpalak, 2016). Argazkia: Josu Garate – dantzan.eus CC BY-SA\nEskerrak eman nahi dizkiegu Iruñeko lagunei gure proposamena hain prestu eta hain gogotsu onartzearren. Urte askotarako!Etor dakizkigula Ezpalak edizio berriak! Beharbada ezpata-dantzen beste edizioren bat ere ikusteko gaude hemendik urte batzuetara, nork daki. Ezpata-dantzen generoa loraldi berri bat ari da ezagutzen Euskal Herria, eta mundu zabalean asko dugu ikusteko. Gure egunotan eta gurean behintzat aniztasuna osagarritasunaren sinonimo izan dadin.\nKategoria Sin categoría 2016/10/26 egilea dantzak.


Herriko baserritar eta artisauen azoka ospatu dute Anoetan - Anoeta - Tolosaldeko ataria\nHerriko baserritar eta artisauen azoka ospatu dute Anoetan\nLeyre Carrasco 2020-10-11 13:34\nOstegunean eman zioten hasiera XIV. Euskal Jaiaren ekitaldiari, baina gaur ari dira egun handia ospatzen. Goizean Azoka Berezia izan da frontoiean, eta arratsaldean Arineketan dantza ikuskizuna izango da plazan.\nAnoetan euskal nortasuna hauspotu, jakintza eta tradizioak ezagutarazi eta herriko baserritarrei plaza eskaintzeko eguna ospatzen ari dira. Hamahirugarren aldia da Anoetan Euskal Jaia antolatzen dutela eta bigarren urtetik gai bat hartzen dute urtero lantzeko, baina aurten ez da azoka ardaztuko duen gairik izan.\nEuskal Jaiak beti izan ditu bi oinarri, euskal kultura bultzatzea eta tokiko elikadura indartzea, eta bi sektore horiek bereziki kolpatuak izan dira pandemia honetan. Hori dela eta, ohikoa baino postu gutxiago izan dira aurten ospatu den azokan; 19 postu guztira. Ekimenak tokiko elikadura bultzatu eta indartzea helburu duenez, lehentasuna herriko eta eskualdeko ekoizleek izan dute. Besteak beste, Anoeta bertako Barrundi eta Sarobe baserrietako barazki eta esneki ekologikoak, Amezketako Eguzkileireren ogia eta gozoak eta Larteko gazta izan dira salgai. Anoetako Otero pilotagileak ere izan du bere postua, baita kosmetika naturala eta eztia ekoizten dituen Bidatz Sasiain tolosarrak ere. Lurraldetasunari ere begiratu nahi izan diotenez, Nafarroa, Behe Nafarroa eta Arabatik etorritakoak ere ikusi ahal izan dira azokan.


Gazte Role Model Saria – 2013\nHome › Irabazleak › 2013\nJOSE ANTONIO GARRIDO MARTÍNEZ\nJose Antonio Garrido Martínez Santanderdarra, gazterik erakarri eban Bilbok.\nSan Mames ondoko Ingenieritza Goi Eskola Teknikoan ikasi eban. Madrilgo Politeknikoan Industri Ingenieritzan doktorea, EHUko Honoris Causa Doktorea eta IESEn Goi- Zuzendaritzan graduatua da.\nNazioarteko zein kongresu nazionaletako kidea, hainbat artikulu argitaratu dauz, hitzaldiak emon… Euskal Herriko Unibertsitateko eta Deustuko Unibertsitateko irakasle be izan da.\nBilbon garatu dau bere lan- ibilbidea. Bilbotar bategaz ezkonduta eta lau seme-alabaren aita, ardura handiko lanpostuak izan dauz, besteak beste, Iberdrolako Presidente ordea eta Gamesako Presidente izanez. Azken honetan egon zanean, enpresa-garapen itzela lortzeaz gain, burtsara atara eta arrakasta izatea be erdietsiz.\nLana eta arrakasta izan dira nagusi bere lan- ibilbidean. Bere gaitasunak hainbat proiektutan nabarmendu daikeguz: aholkulari zein irakasle lanetan, arlo desbardinetako lan-taldeak zuzentzen, nazioarteko hedapena daben proiektuak bideratzen…\nGaur egun jubilatuta egon arren, jardunean. Hogei urte baino gehiagoz Bilbao Metropolitarra Birbizteko Elkarteko Presidente. Orain dala hogei urte baino gehiago Bilbo berbizteko Alkarteko Presidente, Bilbao Metrópoli 30, Altuna Fundazioko Presidente, COTEC Fundazioko Patronatuko kide, Espainiako Ingenieritza Akademiako Osoko akademiakide, Jakiundeko Akademiakide (Eusko Ikaskuntzako Zientzia, Arte eta Letren Akademia), GTDko aholkulari (Software- ingeniaritza), IK4ko Batzorde Estrategikoko kide izateaz gain, Familia- empresa eta PYMEetako aholkulari be bada.\nHainbat sari eta aintzat hartze izan dau, Bilboko Ohorezko Kontsul be izendatu eben.\nBizia da Jose Antonio Garrido. Ikastea zein besteei irakastea dau gogoko, ideiak partekatuz. Bizitza maite eta gozatzen dau. Athleticeko bazkide, musika eta bidai zalea, irakurle sutsua…Hauxe diñoe hurrekoek: “Egonarririk gabeko persona lasaia da”.\nBere nekebako lan, ahalegin, ekimen, arrakasta eta egindako lanaren aintzat hartzeagaitik, Jose Antonio Garrido berezia da. Horrexegaitik merezi dau Gazte Role Model Saria.\nMARIJE CALVO MIGUÉLEZ\nLeonekoa dan Marije Calvo, familiagaz batera heldu zan Deustura.\nPasiotar lekaimea orain dala 25 urtetik gaur egun, Bilboko San Antongo abadetxean bizi da.\nIrakasle ikasketak amaitu ondoren, Bilboko Maria Inmaculada ikastetxean hasi zan lanean, pasiotar moja zala Iurretan jarraituz.\nPegagogia eta Teologia ikasketak egiteaz gain, Laguntza eta Familia- terapian ikasteari be ekin eutson.\nOrain dala 20 urtetik hona, Bilbo Zaharra, San Frantzisko eta Zabala auzoetan solidaritate lanean dabil, Harrobi plazan dagoan Bizkaiko Caritaseko HANGINDEGI erakundean behartsuen alde lan eginez. Bereziki, ahulenak zaintzen dauazan “Familia eta Gizarteratzea “programan.\nPertsonekin harremanetan jarri ondoren, bakoitzari jagokon lan- ibilbidea osotuz lan egiten dau, jakina arreta emozioa ardatz izanik.\nHainbat programaz osotutako hamazazpi tailer dabez martxan: sukaldaritza, lizatzea, hirugarren adinekoen zaintza, eskulanak, gaztelaniararen irakaskuntza, etxeko lanak, umezaintza…Xedea, inguruan bizi diran latino eta subsahariar etorkinen integrazioaren alde lan egitea dabelarik.\nHARGINDEGI erakundeak hiru jardunbide dauazan hamazazpi tailer dauz: FAMILIA, LANERAKO PRESTAKUNTZAKO ETA AURRE-LANERAKO LANTEGIA. Umeak hazteko eta norberaren garapenerako heziketa-lekuak eskaintzen dira. Sukaldaritza eta lisatze ikastaroak, etxeko antolaketa, elektrizitatea, euskera zein gaztelania, musika, antzerkia, eskulanak…\nKultura arteko irudi honek, HARGINDEGIn egiten dan lana izugarri aberastu dau.\nHARGINDEGIn beste programa batzuetako arduradun eta hamaika boluntariogaz batera aurrera ataraten dauan lana ezezik, beste alkarte nahiz GKE askogaz be hainbat proiektu lantzen dauz sarean.\nLotsatia, konpromezua hartzen dauana, sinestu eta ikusten dauanaren zalea, langilea, antolatua. “Iñurritxoa”, da Marije Calvo.\nFedea eta beste hiru lekaimegaz osotzen dauan Komunitatea dauz ardatz.\nMarije Calvo, hartutako konpromezu, lan eta behartsuen alde egiten dauanagaitik, pertsona berezia da. Hori dala eta, Gazte Role Model Saria merezi dau.\nJose Antonio Garrido · Saria 2013\nMarije Calvo · Saria 2013


Aristokratak udan Getarian - Ahotsak.eus\nAristokratak udan Getarian\nAristokratak udan Getarian
Aristokratak ere etortzen ziren udan. Behin aristokrata baten txoferrarekin barkua zegoen lekura joan zen txibiak kazuelan hartuta. Fabiolaren gurasoak ere Getarian egoten ziren, baita beste zenbait markes ere. Aristokratak karro handiekin eta txofer, lorezain eta behar zituzten guztiekin etortzen ziren.
\nHizlaria(k): Ugartemendia Labaka, Luisa\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan GET-012-013 kodeko bideoa nahi duzula aipatzea: ahotsak@ahotsak.eus\nAristokratak ere etortzen ziren udan. Behin aristokrata baten txoferrarekin barkua zegoen lekura joan zen txibiak kazuelan hartuta. Fabiolaren gurasoak ere Getarian egoten ziren, baita beste zenbait markes ere. Aristokratak karro handiekin eta txofer, lorezain eta behar zituzten guztiekin etortzen ziren.\nData: 2006(e)ko azaroaren 14a\nGaia(k): Familia eta harremanak » Herriko giroa » Pertsonaia ezagunak , Aisia » Oporrak\nLuisa: Ta udaran´e jendia etortzen zan.\nGaldetzailea: Bai? Izaten zan... udako... turistak-eta izaten zian?\nL: Bai, bai...\nAlaba: Lehenguan... atzo esan ziazun, ba, txibiyakin, mantal zuriya jantzita jun ziñala txibiyak ematea...\nAlaba: Kondia o ez al zan, ba?\nL: Ez, kondia ez hunan...\nAlaba: Askotan aitu dizut. O duke o...\nL: Ez zakiñat, ez.\nG: Zer zan, ba, Aldamar edo?\nL: Ez, Aldamar ez zan.\nAlaba: Honea etortzen zana, yatian-ta ibiltzera...\nL: Eta horrek bialdu zun txoferra, eta txibiyak aber bazeuden, eta baietz. Inda bazeuden eta, baietz, eta aber zenbat nahi zun, ba, ta... Etorri zan [berriz ostera] haren kriaua ta esan ziun zenbat txibi ta geo txoferrakin etorri. Txoferra jun hunan nereana bila, ta ni mantal zuriya jantzi, ta txibiyak hartu kazuelan ta, zeara, barkura, moillaa. Ta holaxe.\nG: Ta, orduan, jende inportantia etortzen zan, ez?\nL: Bai, gurena jende asko etortzen zan...\nAlaba: Ama, [...] Fabiolan ama ta...\nL: Bai, haik´e udara dana [hementxe pasatzen zeen]. Urtiak eta urtiak etortzen ziela.\nG: Fabiola eta, bere gurasoak eta ...\nL: Bai, ta gero markesak´e hor eoten zian.\nG: Bai, hor parte... karreteratik gorako...\nL: Bai, oain obran a(r)i die, bukatzen ez dan obra.\nSemea: Oain Museo Balentziaga hori eitten ai dia ta...\nAlaba: Eta ordun, amak esaten du, etortzen ziela "con carruaje" etortzen ziala.\nG: Bai, e? Karro haundiyekin ta?\nL: Bai. Ta txoferrak eta haik etortzen zian zea osua...\nG: Eta ze pasatzen zuten, udara guztiya?\nL: Bai, bai... abuztua dana, ta leheno etortzen zien. Jardineruak eta beak zittuen danak haik. Jardineruak fijo eukitzen zeen gaiñea.\nG: Ta herriyantzako ona izango zan, ez? Dirua-eta ekarriko zun...\nL: Bai, bai. Oain, udara, jun dan udara ta [...] baiño zea... udara hobia itten zun gaiñea.\nL: Bai. Jun dan udara txarra gerau da...\nSemea: Aurten udara ona in du, ama.\nAlaba: Aurten udazkena´re fenomenala.\nG: Eta hondartzara juten ziñan?\nL: Bai zea! Hondartzaa?\nG: Orduan ez zan izaten holakorik, ez?\nAlaba: Ez zun ikasi igeriyan amak behiñ´e. Lana besteikan ez du in.\nL: Ta lagunak´e oso langilliak nitun, onak.\nBidegileak: Polixene Trabuduaren biografia\nEskumuturra txikitu zuen bizikletan\nUdako uso-tiroak Zarautzen\nLekuonatarrak, euskal kulturan pertsona esanguratsuak\nLagunarteko giroa: jai egunetan afari-merienda egiteko ohitura\nConde del Valle eta bere jabetzako baserriak\nNeskak, Elbira Zipitriarekin


Retèrra - Wikipedia, entziklopedia askea.\nArfeuille-Châtain, Fontanières, Rougnat, Sannat eta Saint-Julien-la-Genête\n135 (%47.5) 156 (%54.9)\nRetèrra (okzitanieraz Retèrra, frantsesez eta ofizialki: Reterre) Okzitaniako udalerri bat da. Administratiboki Frantziako Creuse departamenduan dago, Akitania Berria eskualdean. 2013an 299 biztanle zituen.\n2007an Reterre udalerrian erroldatutako biztanleak 307 ziren. Familiak 116 ziren, horien artean 28 pertsona bakarrekoak ziren (20 bakarrik bizi ziren gizonak eta 8 bakarrik bizi ziren emakumeak), 40 seme-alabarik gabeko familiak ziren, 40 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 191 etxebizitza zeuden, 122 familiaren etxebizitza nagusia ziren, 55 bigarren erresidentzia ziren eta 14 hutsik zeuden. 190 etxeak ziren eta 1apartamentu bat zen. 122 etxebizitza nagusietatik 100 bere jabearen bizilekua ziren, 15 alokairuan okupaturik zeuden eta 7 doan lagata zeuden; 1ek gela bat zuen, 5 etxek bi zituzten, 8 etxek hiru zituzten, 25 etxek lau zituzten eta 83 etxek bost zituzten. 81 etxek euren parking plaza propioa zuten azpian. 56 etxetan ibilgailu bat zegoen eta 46 etxetan bat baino gehiago zituzten.\nReterre udalerriko biztanleria-piramidea 2009an .\n2007an lan egiteko adina zuten pertsonak 184 ziren, horien artean 133 aktiboak ziren eta 51 inaktiboak ziren. 133 pertsona aktiboetatik 125 lanean zeuden (73 gizon eta 52 emakume) eta 8 langabezian zeuden (4 gizon eta 4 emakume). 51 pertsona inaktiboetatik 15 erretiraturik zeuden, 18 ikasten zeuden eta 18 "bestelako inaktibo" gisa sailkaturik zeuden.\n2009an Reterre udalerrian 120 unitate fiskal zeuden, 267 pertsonek osaturik. Pertsona bakoitzeko diru-sarrera fiskalaren mediana urteko 12.051 euro zen.\n2007an zeuden 8 komertzioetatik, 3 eraikuntza enpresak ziren, 2 ibilgailuen saltze eta konpontze enpresak ziren, 1 ostalaritza eta jatetxe enpresa zen, 1 higiezinen enpresa zen eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 4 zerbitzu publikoetatik, 1 zurgina zen, 2 argiketariak eta 1 higiezinen agentzia.\n2000. urtean Reterre udalerrian 37 nekazaritza-ustiategi zeuden, 1.943 hektarea erabiltzen.\nFontanières (2,2 km)\nArfeuille-Châtain (5,2 km)\nSannat (5,4 km)\nSaint-Julien-la-Genête (5,5 km)\nRougnat (5,7 km)\nChâteau-sur-Cher (6,9 km)\nBNF: 15251547h (data)\nOrriaren azken aldaketa: 29 abendua 2021, 10:16.


Haur eta gaztetxoen lasterketekin hasi da duatloiaren festa - Urola Kostako Hitza : Urola Kostako Hitza\nGaur, larunbata, duatloiaren festa ari dira ospatzen Azkoitian. Duatloi lasterketa ugari jokatu dituzte, eta herriko haur eta gaztetxoak zein aniztasun funtzionala duten lagunak izan dira goizeko protagonista nagusiak. Adin-taldeka banatuta, distantzia eta ibilbide desberdinetako lasterketak egin dituzte LH1 eta DBH4 arteko umeek zein Marea Urdinako kideek.\n09:30ean izan da aurreneko lasterketa, benjaminena (LH3-LH4), eta 500 metro korrika, bi kilometro bizikletan eta 100 metro korrika egin dituzte horiek; 10:00etan, alebinen txanda izan da (LH5-LH6), eta 500 metro korrika, hiru kilometro bizikletan eta 200 metro korrika osatu dituzte; segidan, 10:30ean, aurrebenjaminak (LH1-LH2) atera dira, eta 200 metro korrika, kilometro bat bizikletan eta 100 kilometro korrika egin dituzte.\nDBHko umeak, infantilak, izan dira jokatzen azkenak. 11:00etan hasi da horien proba, eta kilometro bat korrika, bost kilometro bizikletan eta 500 metro korrika egin dituzte. Aniztasun funtzionala duten lagunek ere parte hartu dute proban, eta gainera, Marea Urdinak hainbat jolas egin ditu goiz partean, “inklusioa” bultzatzeko asmoz.


Jarduerak – Norma Imagen Personal\nIle-apainketa eta estetikako hamaika establezimenduk egiaztatu dituzte Bizkaiko Irudi Pertsonalaren profesionaltasun-arauaren eskakizunak BIPE eta IPB elkarteek sustatu dute lanbide-araua, Bizkaiko Foru Aldundiaren eta Bilboko Merkataritza Ganberaren laguntzaz. 2015eko maiatzaren 11n, Bizkaiko ile-apainketa eta estetikako hamaika establezimenduk jaso zuten Irudi Pertsonalaren profesionaltasun-arauaren eskakizunak egiaztatzen dituen ziurtagiria. Ziurtagiri hori aurrendaria da estatuan eta langileen gaikuntzari, zerbitzua emateko…\nIrudi Pertsonalaren Profesionaltasun Arauari atxikitako ziurtagiria jaso dute Bizkaiko beste 15 establezimenduk. Bizkaiko Irudi Pertsonalaren Arauari lotutako ziurtagiri berriak banatu dira. BIPE eta IPB elkarteek sustatu dute lanbide-arau hori, Bizkaiko Foru Aldundiaren eta Bilboko Merkataritza Ganberaren laguntzaz. 2013ko uztailaren 8an, Bizkaiko ile-apainketa eta estetikako hamabost establezimenduk jaso zuten Irudi Pertsonalaren profesionaltasun-arauaren eskakizunak egiaztatzen dituen ziurtagiria,…


50.000 euroko izarrak — TUlankide MONDRAGON\n50.000 euroko izarrak\nEroskik, ACNURek, Adinekoen Lagunak Fundazioak eta Unicefen Espainiako Batzordeak bat egin dute Izarren kanpainarekin. Horrela, Kontsumitzaileek Eguberri guztietan izango dute modua izar itxurako elkartasun apaingarriak erosteko, euro bakarrean.\nEROSKIren Elkartasun Izarren kanpainak 50.000 eurotik gora bildu ditu dagoeneko, azaroaren 10ean martxan jarri zenetik. Kanpaina hau elkarrekin antolatu dute Eroskik, ACNURen EAEko Batzordeak (NBEk iheslarientzat duen agentzia), Adinekoen Lagunak Fundazioak eta Unicefen Espainiako Batzordeak (NBEren Haurrentzako Agentzia). Kontsumitzaileek Eguberri guztietan izango dute modua izar itxurako elkartasun apaingarriak erosteko, euro bakarrean.\n"Bezeroek gero eta borondate handiagoa dute, eta elkartasun handia erakusten ari dira. EROSKIkook, berriz, bost zentimo gehiago emango ditugu EROSKI SeleQtia markako produktu bakoitzeko, abenduaren 1etik 31era bitartean, bi egun horiek barne, eta bezeroek izarrak erostean bildu denari batuko zaio", esan du Eroskiren Gizarte Erantzukizuneko zuzendariak, Alejandro Martinez Berriochoak.\nAurten, EROSKIk hiru ongintza kausatara zabaldu du Eguberrietako elkartasun kanpaina. Kooperatibaren Bezero Bazkideek berek erabaki dituzte kausa horiek www.eroski.es webgunean botoa emanda. Botaketan, 10.000 kontsumitzailek baino gehiagok parte hartu dute. Hauek dira prozesu honetan irabazi duten kausak: haurrentzako laguntza UNICEFen Espainiako Batzordearen bitartez bideratua, eta gure adinekoen bizi kalitatearen hobekuntza Adinekoen Lagunak Fundazioaren laguntzaren bitartez. Kausa horietaz gain, ACNURen iheslariak babesteko eta artatzeko kausa dago; iaz ere horren alde joan zen diru funtsa.\n2015ean, kooperatibak eta haren bezeroek 142.000 euro bildu zituzten Eguberrietako elkartasun apaingarri horien salmentarekin eta Eroskik egindako dohaintza gehigarriarekin. Diru funts horrekin, oinarrizko jangarriak zituzten 71.000 kutxa banatu zituen ACNURek iheslarien eremuetan.\n"Aurtengo elkartasun izarra Gureak marketin taldeak diseinatu eta ekoitzi du, desgaitasuna dutenei lan aukerak sortzen dizkien enpresak. Horregatik, esan dezakegu elkartasun bikoitzekoa dela, bildutako diruaren helmugarengatik eta ekoizteko eragatik", azaldu du Eroskiren Gizarte Erantzukizuneko zuzendariak.\nElkartasun Izarrak kanpaina, sorburuan, EROSKIko langile baten tradiziotik dator: hark ohitura izaten zuen Eguberrietako apaingarrietan urteko bizipenik onenak idazteko.


Trenaren alde eta ATH-aren aurkako Nafar Hautetsien Sarearen manifestua | Sustrai Erakuntza\nUdaletxe, udalbatza eta Nafarroako Parlamentuan karguak dituzten alderdi eta koalizio politikoetako zenbait hautatuk trenaren garapen eta sustapenaren alde eta AHT-aren inposaketaren aurka egingo dugu lan, ezin baitugu eliteei mesede egiten dien, baliabide ekonomikoak xahutzen eta ingurugiroa guztiz kaltetzen duen trenbide eredurik babestu.\nGarraiobide jasangarria eta herrikoia izango den tren ereduaren aldeko apustua egiten dugu.\nMugikortasunaren inguruko ikerketa guztiek garraiobiderik jasangarri eta seguruena trenbide soziala dela ondorioztatzen dute. Negutegi efektuko gas gutxien igortzen duena da, leku gutxien okupatzen duena eta seguruena. Hala ere, estatu espainolean bidaiarien %5ak eta merkantzien %3’8 eskasek besterik ez du bidaia egiten, aldiz, zenbait estatu europarretan proportzio hori oso ezberdina da: esaterako, Austrian, ia merkantzien %50a trenbidez garraiatzen da.\nTren jasangarria, zeinaren aldeko apustua egiten baitugun, eguneroko pertsona zein merkantzia trafikoaren zati handi bat eraginkortasunez ebazten du.\nBesteekin alderatuta, leku zein pertsona gehiagorengana iristen da eta arrazoizko prezioa du.\nEskualde eta lurraldeak elkartzen dituena eta errepide bidezko garraioari alternatiba erreala da.\nEgun dauden trenbide eta baliabideak erabat aprobetxatzen dituena da.\nEskaintzen duen zerbitzuarekin konparatuta, zeina publikoa baita, kostu ekonomiko, ekologiko eta energetiko proportzionala dauka.\nAzken urteotan burdinbide garraiorako gordetako inbertsio aurrekontuaren gehiengoa AVE bideei zuzendu zaie (zeintzuen eraikuntza lurrarekiko erabat kaltegarria baitira, ingurumen zein gizarte inpaktu larria sortzen dute hesi efektuaren eraginez eta, gainera, energiaren ikuspuntutik ikaragarri xahutzen dute, AHTak behar duen energia 25.000 biztanleko hiri batetako etxe kontsumoarekin aldera daiteke eta), oso geltoki gutxitan gelditzen da, hiriburuak elkarri lotzeko pentsatua dagoelako, eta tiketak garestiak dira. Burdinbide iraunkorreko inbertsioak oso txikiak dira; ordea, AHT-aren km. bakoitzak 18 milioi euro balio du (lehengo pezetetan 3.000 milioi). Tren mota honek, lurralde arteko desorekaz gain, klase sozialen arteko klaseak ere areagotzen ditu.\nProiektu hau aurrera eramatearen arrazoia ez da “interes orokorra”, ez da jendearen beharrak asetzearen helburuarekin sortu. Tren eredu hau ez du nafar jendarteak baloratzen (inkestetan galdeturiko %1ak soilik uste du azpiegitura berriak egitea garrantzizkoa dela), ez CEOEk (“abiadura handia merkantzia garraiorako egokia ez dela” dio), ez eta Renfeko lehendakariak berak ere (zeinak “interes publikoaren ikuspuntutik Abiadura Handiko zerbitzuen izatea beharrezkoa ez dela” dioen). Beraz, proiektu politiko hutsa dela frogatzen da.\nLurraldea kohesionatu eta herritarren mesedetara egongo den trenaren aldeko apustu argi eta irmoa hartu behar dela deritzogu. Horregatik, Nafarroako burdinbide osoa hobetzea proposatzen dugu, zati gehienetan 160-200 km / h-ko abiadura onartuz, eskualdeko tren zein Alvia maiztasun handiagoa izanik. Ez dugu ulertzen nola, Madril-Iruñea bidean ordu erdiko tartea aurrezteko, inoiz amortizatua izango ez den diru kopuru ikaragarria eralgiko den, 4.000 euro, zehazki. Gainera, tiket salmentarekin ustiapen gastuei erantzungo ez zaienez, denon artean erabiltzen dutenei obra finantzatzen jarraituko dugu, exekutibo eta gaitasun ekonomiko handiko pertsonei, batik bat. Eta batez ere, Madril eta Bartzelonarako denborari dagokionez zerbitzu ezin hobea eskaintzen duen ALVIA izanik.\nGarai oparoetan halako egitasmoetan dirutza xahutzea kezkagarria bada, garai latz hauetan suizidio ekonomiko eta soziala da, osasunari, hezkuntzari eta pentsioei murrizten dizkieten errekurtsoak direlako.\nHortaz, honakoa nahi dugu:\nAHTaren proiektua egiteko jarraitu den prozedura salatu, informazio gardentasun eta parte-hartze publiko gabeziek bultzatua baita.\nAHTa errefusatzen dugu, proiektu antisoziala, ekologiaren aurkakoa, baliabideak xahutzen dituena eta bere nekazal eta lurralde inpaktu zein inpaktu fisiko, sozial eta ekonomikoak direla eta, jasanezina delako.\nNafarroako Gobernuari bere ahaleginak aditu eta eragile sozialek osaturiko Garraioaren Behatokia sortzeari begira bidera ditzan eskatu, gaia ingurune-iraunkortasun, zein jasangarritasun sozial eta ekonomiko irizpideei jarraiki ikertzeko.\nEta gure eskaerak adierazteko, deialdia egiten diegu hautetsi guztiei abenduaren 3an, 12:30etan, Nafar parlamentuaren parean biltzeko.\nNafarroaren egunean, Nafarroa defenda dezagun !!


Friuleko errotari bat, Menochio, XVIgarren mendean bizi zena, munduari buruzko teoria bitxi baten jabe zen, eta berori zabaltzeagatik erre zuen Inkisizioak. Carlo Ginzburgek kasua aztertzen du modu ederrean, eta herri-kulturari buruzko teoria desohikoa ematen du bide batez aditzera.\nBill S. Sallinger\nKez egindako erretratua\n«Gertatu zaidan guztia behar ez denari kontatuko banio, gizon hila nintzateke»... hola hasten da nobela beltz eder hau. Joxemari Iturraldek ondo itzulia.\nBi anaia biki bakarrik geratzen dira gerra garaian, eta inguruan gertatzen denari buruzko deskribapenak egiten hasten dira eskolan ikasitakoa ez ahaztearren. Ondoren, kontatutakoa egiatzat jotzen badute, koaderno haundira pasatzen dute, garbira. Nobela aparta, batez ere bi anaiak erabiltzen duten tonu bereziagatik. Eskarne Mujikaren itzulpen ona.\nEgile asko ahalegindu dira estilo epigramatikoan, baina inork gutxik lortu du Lichtenbergen maila. Goethe, Freud edo Canetti bezalako intelektualek miretsi zuten liburu hau lagun zoragarria izan daiteke ohean etzan eta adimena, labana bailitz, hamar minutuz zorrozteko. Behar beharrezkoa.\n«Izkiria ezazu hiztegi propio bat, azken plazerretako bat da», gogoratzen du Sarrionandiak bere-berea den helburua betetzen hasi baino lehen. Arestian aipatutako Lichtenbergen estilo epigramatikoa, entziklopedia kutsua, poesia, gogoeta... maila haundiko liburua.\n«En las entrevistas, que son para mí la forma de interrogatorio más horrible del mundo, porque me enchufan una grabadora en la boca y me exigen que tenga ideas y opiniones generales, que son cosas que jamás he tenido, la conversación acaba por desviarse, inevitablemente, hacia la pregunta del millón, cómo empezó a escribir?, a la que debo haber dado, por lo menos, unas trescientas respuestas diferentes, desde las que supongo inteligentes hasta las que presumo irónicas, sin ser nunca sincero. La verdad es que empecé a escribir a los trece años, debido a dolorosas necesidades materiales...»\nAmonarentzat soneto erlijiotsuak egitea diru-iturri izan zitekeela konturatu omen zen idazle portugaldar haundi hau, eta horrela eman omen zion hasiera bere karrerari. Artikulu umoretsu eta zorrotzez osatutako liburua. Dolores Vilavedrak itzulia.\nTarte bat aurkitu beharra dago gure mende honetako klasikoak irakurtzeko, bestela, Bibliako hainbat kontaera ezagutzen ez dituenari gertatzen zaion bezala, erreferentziarik gabe gera baikaitezke. Edo okerragoa dena: taxuzko lexikorik gabe, hots, telebistako eztabaida-espektakulotako partaideen mailan.


Gasteizko martxoaren 3ko sarraskia - Wikipedia, entziklopedia askea.\n(«Gasteizko gertakariak (1976)» orritik birbideratua)\nSan Frantzisko Asiskoaren elizako langile asanblada\nZaramaga, Gasteiz, Araba\nKoordenatuak: 42° 51′ 21″ N, 2° 40′ 08″ W / 42.85583°N,2.66889°W / 42.85583; -2.66889\nEspainiako Polizia Armatua\nGasteizko martxoaren 3ko sarraskia 1976ko martxoaren 3an Gasteizen greba orokor batean Espainiako Polizia Armatuak egindako sarraskia izan zen. Zaramagako Asisko San Frantzisko elizaren barruan biltzarra egiten ari ziren milaka langileei gas negar-eragileak jaurti zizkieten poliziek, indarrez aterarazteko; eta, elizaren ate bakarretik irteten ziren eran, bi mila tiro baino gehiago egin zizkieten poliziek. Bost lagun hil zituzten, eta 150 zauritu. Polizia haien eta Espainiako gainerako polizia indar guztien burua Manuel Fraga Iribarne ministroa zen, eta sarraskiaren erantzukizuna egun haietako protestak egiteko deialdia egin zutenei egotzi zien. Urte hauetan guztietan Espainiako Justiziak gaia ikertu ez duenez, 2014ko urriaren 31n, Argentinako María Servini epaileak Rodolfo Martín Villaren eta frankismoaren beste hemeretzi karguren aurkako atxiloketa agindua eman zuen, gertakari horien inguruan galdekatu ahal izateko.\n1.1 Grebaren esperientzia\n3 2006ko istiluak\n5 1976ko martxoaren 3ko biktimen memorialen galeria\nSan Frantzisko elizaren barnealdea. Eraikina Luis Peña Gantxegi arkitektoak diseinatu zuen.\n1976ko urtarrilean 6.000 langile inguruk soldatak mugatzen zituen dekretua salatzeko eta haien lan-egoera hobetzeko greba hasi zuten. Gasteizen langile mugimendu indartsua antolatzen ari zen, herritarren eskubideak zapaltzen zituzten diktaduraren eta enpresaburu diruzaleen aurka. Bi hilabete geroago, martxoaren 3an, hirugarren greba orokorrera deitu zuten, langileen aldetik erabateko jarraipenarekin, hainbestekoa ezen hedabide ofizialek ere lantegietako grebaren jarraipena %80koa izan zela onartu zuten. Goizeko lehen orduetatik poliziak manifestazio guztiak gogotik erreprimitu zituen. Arratsaldeko bostetan, Zaramaga auzuneko San Frantzisko Asiskoa elizan langileen batzar bat egin behar zenean, gertakari ilunak jazo ziren. Polizia Armatuak —grisak— elizan sartu ziren apaizaren oharrak mespretxatuz, eta langileak irtenarazi zituzten gas negar-eragilea erabiliz, esparrua itxia izan arren. Elizaren hustean langile ugari jipoitu zuten. Hala ere, gertakizun lazgarriena izan zen poliziak pistolaz eta metrailetaz tiro eginda 150 pertsona zauritu zituela, eta, larriena dena, 5 langile hil zituela. Haietako bi, tokian bertan hil zituzten; beste hirurak, berriz, zauri larrien ondorioz ondorengo egunetan hil ziren ospitalean.\nHainbaten ustez, Gasteizen eta beste hainbat tokitan hain indartsu antolatzen ari zen langile mugimendua geraraztearren, Espainiako Gobernutik etorri zitzaien agindua poliziei, protestalariei hiltzeko asmoz tiro egin ziezaieten.\nHilak honako hauek izan ziren:\nGrebaren esperientzia[aldatu | aldatu iturburu kodea]\nNahiz eta epe ertainera langileek zituzten helburuak lortu, epe laburrean zigor eta errepresio gogorra jazo zuten behean idatzita dagoen moduan:\n« Hirurogeita hamar egun greban, ezin konta ahala batzar, manifestazio ugari, greba orokorra egiteko hiru deialdi, lehen atxilotuen askatasuna, lanpostutik botatako langileak berriz hartzea, gertaera larrien ondoren greba orokorra Euskadin...\nMartxoaren 3ko hilketa ikaragarriaren ondoren, batzarrak egiteko saio txikienen aurkako errepresio bortitzaren ondoren, borrokalari ezagunenen aurkako jazarpen etengabearen ondoren... oso gogorrak ziren greban aurrera jarraitzeko baldintzak.\nBurgesiak, masaren oldarrak bere helburuak gainditu egiten dituela ikusten duenean, ez du inoiz ere zalantzarik izaten bitarteko anker bortitzenak erabiltzeko, eta horretaz ongi jabetu behar dugu guztiok.\n—Tomás Etxabe, Forjas Alavesaseko langilea, Komisio Antikapitalisten buruzagi bat\nManuel Fraga Iribarne —garai hartan Gobernazioko ministroa— eta Rodolfo Martin Villa —Sindikatuekiko Erlazioetako ministroa— jotzen dira sarraskiaren erruduntzat. Biok, Guardia Zibilaren zuzendariarekin batera —Campano jenerala—, Gasteiza joan ziren zaurituak bisitatzera, beren aurpegia garbitze aldera. Ez dituzte oraindik epaitu.\nGertakariok Espainiako gobernuaren gaineko presioa nabarmen areagotu zuten, eta horri esker lortu zen amnistia, sindikatuen askatasuna eta demokrazia-aldarrikapen batzuk onartzea.\n2005ean Martxoak 3 Elkarteari Arabako Domina eman zioten Arabako Batzar Nagusiek, «gertaeren biktimei ordain morala eta erakundeen aintzatespena emateko asmoz». Hala ere, elkarteak ohorezko saria jasotzeari uko egin zion, Espainiako Alderdi Popularreko Ramon Rabanerak eman behar baitzuen —orduko Arabako ahaldun nagusiak—, alderdi politiko horretako ohorezko presidentea Manuel Fraga Iribarne izanik.\nSarraskiaren biktimei ez zaie aplikatu, oraingoz, Terrorismoaren Biktimei Aitorpena eta Erreparazioa egiteko Legea.\n2014ko abenduaren 29an adierazi zuenez, martxoaren 3ko eliza memoria gune izatea nahi zuen EH Bilduk.\n2006ko istiluak[aldatu | aldatu iturburu kodea]\n2009ko martxoaren 3ko manifestazioa, Frantzia kalean, Bilboko plazatik gertu.\n2006an, urtero legez, manifestazio jendetsu bat egin zen Gasteizen, martxoaren 3an. Ertzaintzak, manifestarien aurka egindako kargan, hainbat zauritu zituen, eta hiru atxilotu: Josu Ormaetxea, Andoni Txasko —1976ko gertakarietan eskuineko begia galdu zuena— eta Aitor Fernández de Ortega. Ormaetxeari eta Txaskori terrorismoaren goratzea egotzi zieten, egun batzuk lehenago kartzeletan hildako ETAko bi kideren argazkiak erakusteagatik dolu-xingola beltzarekiko Euskal Herriko ikurrin batean. Espainiako Auzitegi Gorenak, aldiz, auzia artxibatu zuen, haren ustez epaituek ez zutelako terrorismoaren goraipamenik egin. Gasteizko epaitegian, berriz, hiru atxiloturen aurkako epaiketa izan zen 2009an, «atentatua» eta «desordena publikoak» egotzita. Azken auzi horretan ere, Ormaetxea eta Txasko errugabe gelditu ziren, baina Fernández de Ortegari 14 hilabeteko kartzela-zigorra ezarri zioten.\nLluis Llach, Parisko kontzertu batean\nLluis Llach kantautore kataluniarrak biktimen omenez kanta hunkigarri bat konposatu zuen istiluen gau bertsuan. Abestia Campanades a morts deritzo, eta 1977an Mendizorrotzeko kiroldegian eman zuen lehen aldiz, Mikel Laboak lagunduta. Halaber, Gasteizko Araba Pabiloian berriz jo zuen hilketen 30. urteurrenean, Donostiako Orfeoiarekin batera. 2006an, halaber, Lluis Danes kataluniarrak zuzendutako Llach, la revolta permanent izeneko filma aurkeztu zuten, 1976ko gertakariak eta Llachen abestiaren historia kontatzen dituena.\n1984an, Zarama taldeak Gasteizko Gaua abestia plazaratu zuen Indarrez albumean, grebalarien omenez. Betagarri gasteiztar musika taldeak ere gertakariei buruzko abesti bat txertatu zuten 2006. urteko Hamaika Gara lanean.\nVitoria, 3 de marzo Victor Cabaco zuzendariaren filmean ere gertakari hauek kontatzen dira.\n1976ko martxoaren 3ko biktimen memorialen galeria[aldatu | aldatu iturburu kodea]\nVicente Manterola kalean dagoen monumentua, Asisgo San Franciscoren parrokiaren parean.\nMarxoaren 3a Plazan dagoen memoriala, Asisko San Francisco parrokiaren parean.\nMartxoaren 3a Plazan dagoen memorialeko plaka.\nMarxoaren 3a Plazan dagoen memorialeko plaka.\nMartxoaren 3a Plazatik gertu dagoen eraikin bateko horma-irudiak.\n↑ a b Lluís DANÈS: Llach, la revolta permanent, Mediapro / Bainet Zinema, 2006.\n↑ Eduardo MURIEL: «El día en que la policía de Fraga disparó contra una asamblea», Público, 2012-01-18.\n↑ (Gaztelaniaz) «Una juez argentina ordena detener a Utrera Molina y 20 cargos franquistas» elpais.com 2014-10-31.\n↑ «691/2005 Erabakia, Arabako Diputatuen Kontseiluak abuztuaren 2an emana. Honen bidez 1976ko martxoaren 3ko Biktimen Elkarteari Arabako domina ematen zaio.», Arabako Lurralde Historikoaren Aldizkari Ofiziala, 98. zenbakia, 8032. orrialdea, 2005-09-02.\n↑ (Gaztelaniaz) Andoni Txasko: «3 de marzo, sinónimo de impunidad», Gara, 2010-03-04.\n↑ «Martxoaren 3ko eliza memoria gune izatea nahi dute», Berria, 2014-12-30\n↑ (Gaztelaniaz) Auzia artxibatzeko erabakiaren agiria.\n↑ Iker BIZKARGUENAGA: «El fiscal, de la mano de Lakua, pide cárcel para víctimas del 3 de marzo», Gara, 2008ko irailaren 17a.\n↑ Lino MONDRAGÓN: «El juzgado absuelve a dos de los acusados del 3 de marzo y condena al tercero por desórdenes públicos», El Correo, 2009-09-17.\n↑ llachlarevoltapermanent izeneko webgunea\nSan Frantzisko Asiskoa eliza (Gasteiz)\nWikimedia Commonsen badira fitxategi gehiago, gai hau dutenak: Gasteizko martxoaren 3ko sarraskia\nWikiesanetan badira aipuak, gai hau dutenak: Gasteizko martxoaren 3ko sarraskia\n(Gaztelaniaz) Martxoak 3 Elkartearen webgunea\n(Gaztelaniaz) Polizia Armatuaren elkarrizketak, gertakarien unean (martxoak 3): 1 eta 2.\n(Gaztelaniaz) Polizia Armatuaren elkarrizketak, hileta-elizkizunen unean (martxoak 5): 1, 2 eta 3.\n(Gaztelaniaz) La revolta permanent - Vitoria-Gasteiz (3/3/76) terrorismo de Estado bideoa youtuben\nOrriaren azken aldaketa: 30 urria 2019, 17:41.


Game Galdutako defendatzaile Online. Play for free\nGame Galdutako defendatzaile\nPlay jokoa Galdutako defendatzaile Online:\nGame Description Galdutako defendatzaile\nBidaia zirraragarria elkarrekin espazio batera ekitea, baina une hartan defendatzaile galdu. . Play jokoa Galdutako defendatzaile konektatuta.\nTekniko jokoa Galdutako defendatzaile ezaugarri\nGame Galdutako defendatzaile gehitu: 06.02.2012\nBezalako jokoa Galdutako defendatzaile Jokoak\nDeskarga jokoa Galdutako defendatzaile\nEmbed Joko Galdutako defendatzaile zure web orrian:\nJokoaren txertatu Galdutako defendatzaile zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Galdutako defendatzaile , eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Galdutako defendatzaile -rekin, baita ere, jokoa jokatu zen:


Nueva Economía foroak - Bizkaia.eus\nNueva Economía foroak\n2016(e)ko maiatzaren 12(a)\nBizkaitik alde egin zuten enpresak konbentzitzea gustatuko litzaidake, itzul daitezen\nMadrilen, 2016ko maiatzaren 12an.\nGaur zuen zapatetan sartzen saiatuko naiz eta zehatza izango naizela promesten dut. Ni mahai horietan banengo, lehenengo galdera egingo niokeena neure buruari honakoa litzateke: nor da gizon hori? Unai Rementeria, Bizkaiko Ahaldun Nagusia eta Bizkaiko lurralde historikoko gobernuaren burua, naiz. 42 urte ditut eta hurrengo uztailaren 1ean urtebete beteko du Batzar Nagusiek, Bizkaiko Parlamentuak, lurraldeko mandatari goren izendatu zidatenetik. EAJ eta PSEren arteko koalizioko gobernuaren burua naiz eta gehiengo osoa dugu. Beraz, gobernua sendoa eta egonkorra da, uneak eskatzen duen modura.\nBizkaiko Aldundia Bizkaiko lehenengo erakundea eta Euskadiko bigarrena da. Ia 7.500 milioi euroko aurrekontua kudeatzen dugu. Eta 112 udalerritan banatuta milioi bat eta berrehun mila biztanle dituen lurralde historikoa kudeatzen dugu. Horietatik, 347.000 Bilbon, hau da, gure hiriburuan bizi dira. Utz nazazue xehetasun garrantzitsu bat adierazten. Eta Estatuko beste aldundi batzuk osorik errespetatuz egingo dut. Euskal Autonomia Erkidegoko foru aldundiek ez dugu probintzia aldundiekin zerikusirik.\nBizkaiko Aldundiak Ogasuna kudeatzen du eta zergak biltzen ditu. Eta guk geuk egiten dugu zerga-arautegia. Gero, gure parlamentuak, Batzarrek alegia, onartzen dute. Foru arauak legeei pareka dakizkie alderdi guztietan. Halaber, gure politika ekonomikoa eta industriala bultzatzen dugu, noski, Eusko Jaurlaritzarekin bat eta bere laguntzaz. Lurraldeko errepideak eraiki eta ustiatzeko orduan, aginpide esklusiboa dugu. Gauza bera gertatzen da bestelako azpiegitura garrantzitsuekin, besteak beste, metroa, Guggenheim museoa edo BEC. Horiek erdibana ordaintzen dira Eusko Jaurlaritzarekin batera. Gainera, errepidez garraio publikoa kudeatzen dugu eta gizarte zerbitzuen zatirik handiena gure gain hartzen dugu. Hain zuzen ere, adinduekin, mendekotasunarekin, desgaitasunarekin, gizarteratzearekin, emakumearekin eta haurrekin zerikusia duen guztia. Urtean 500 milioi euro inbertitzen ditugu behar duten pertsonak zaintzeko.\nModakoak ez diren gauzez hitz egitera nator: enpresa eta industria, ekonomia eta lehiakortasuna, zerga-sistema, berrikuntza… Bizkaiari, hots, aukera lurraldeari buruz berba egitera nator. Hala, hurrengo urteetan erreferentziazko lurraldea izan behar du. Gure helburua hurrengo belaunaldiei Bizkaia hobea uztea da: Bizkaia berriztatzailea, jarduera ekonomiko gehiagorekin eta kalitatezko enplegu kopuru handiagoarekin; Bizkaia elkartua, lehenengo eta bigarren mailako pertsonarik eta herririk gabe, administrazio moderno eta eraginkorragoaz hornituta. Eta munduari nahiz aukera orokorrei konektatuagoa, jarduera eta lanpostuak sortzen lagun baitezakete. Hori da Aldundi bezala dugun erronka.\nZuetako asko enpresen buruak edo zuzendariak zarete eta egunero lehian aritzen zarete geroz eta orokorragoa den merkatuan. Guri gauza bera gertatzen zaigu: lurraldea kudeatu behar dugu eta beste lurralde batzuekin lehian jardun behar dugu hain lehiakorra den merkatu orokorrean. Horretan ere lanean aritzen dira politikariak. Saltzailea izateko maleta besterik ez zaidala falta pentsatuko duzue. Bada ez zoazte bide okerretik: gaur saltzaile modura nator. Bizkaiaren saltzaile bezala. Eta saltzaile lanetan dihardut apaltasunez, baina, aldi berean, harro. Oraintxe bertan gure diputatu bat, Ekonomia eta Lurraldearen Garapena Sustatzeko dena, Estatu Batuetan dago, maletarekin ere bai. Uztailean Washington eta Boise bisitatu genituen. Azaroan Txile. Eta ekainean berriz bueltatuko gara Washingtonera Smithsonian Folklife Festivalen eskutik. Izen handiko kultura jaialdia da eta Euskadi bi astez protagonista izango da. Eta kulturarekin batera, enpresa eta aukerak bilatzea. Gure ekonomiaren eta Ipar Amerikako estatu batzuen artean zubia eraikitzearen nahia. Innovation by culture. Hori izango da gure leloa bertan.\nMugitzen ari garela ikusten duzue. Nahiz eta batzuentzat bidaiatzea gustukoa ez izan, behar den tokiraino iritsiko gara Bizkaiaren etorkizuna hobetzeko. Berriz azpimarratzen baitut Bizkaiari edozein enpresari bezala gertatzen zaiola: zuek beste konpainia batzuekin munduan lehia egiten duzue. Guk beste lurralde batzuekin egiten dugu, inbertsioa, talentua edo turismoa, azken finean, aberastasuna erakartzearen alde. Aberastasunik sortu gabe, ezinezkoa da kalitatezko zerbitzu publikoak, pertsona guztien ongizatea dakartenak, eskaintzea. Betiere gure enpresekin bidaiatzen dugu, lankidetza publiko pribatuan sinesten baitugu eta, beraz, praktikan jartzen baitugu.\nGaur maleta betea dakartzat. Garrantzitsuena, bitxia izateagatik, egonkortasuna. Bizkaia lurralde egonkorra da. Lurralde egonkorra, politika, ekonomia eta zergen ikuspegitik; aparteko egonkortasunekoa esango nuke. Terrorismoaren gaitza gainditu ostean, gaur egun eragozpenik gabe gabiltza. Aukera aprobetxatu nahi dut biktima guztiei gehieneko errespetua adierazteko. Halaber, pertsona, enpresa eta erakunde guztiei eskertu nahi diet, terrorismoa, kaltea eta sufrimendua egon arren, etorkizunaren alde lanean jarraitu zutelako. Era berean, ez ditut ahaztu nahi gu izaten utzi gaituztenoi. Handik edo beste toki batzuetatik. Mila esker denbora gogorretan zuen tokian mantentzeagatik. Zorionez, denbora horiek jada historia dira.\nGaur egun beste batzuek egon behar dugu gure tokian. Argi daukat gizarteak arazoak konpontzeko aukeratu gaituela, ez arazoak sortzeko. Eta egun gure arazoak langabezia, desberdintasuna, ezegonkortasun ekonomikoa eta maila guztietan izugarrizko lehia dira.\nArazoei, konponbideak. Administrazioek ez dugu enplegurik sortzen. Enplegua enpresek sortzen dute, baina administrazioek ingurunea sortzen lagun dezakegu, enplegua iritsi eta kalitatezkoa izateko baldintzak era ditzakegu. Eusko Jaurlaritzarekin eta gainerako erakundeekin batera, hainbat tresna finantzario amaitzen ari gara, gure enplegu sarea bultzatzeko eta gure enpresen finantzazioa nahiz lurraldean ainguraketa hobetzeko. Bizkaiko eta Bilboko finantza plaza berreskuratzeko asmo tinkoa daukagu. Zuetako asko bizkaitarrak, euskaldunak zarete, eta lanagatik Madrilera etorri zineten. Itzultzea erakargarri egingo duen ekosistema bat sortzea gustatuko litzaidake. Gure talentu guztia gure itxaropenen zerbitzura izatea gustatuko litzaidake. Gainera, Bizkaitik joandako enpresak konbentzitzea ere gustatuko litzaidake, itzul daitezen. Saiatuko gara. Garai batean izan genuen finantza protagonismo hori berreskuratzen saiatuko gara. Berriz izan behar dugu lehenengo mailako finantza eragilea eta saiatzeko argudioak ditugulakoan nago.\nNire ustez, eta egiaz uste dut, Bizkaia eta Madril osagarriak gara. Gustatuko litzaidake Bizkaia Madrilekiko izatea Londresekiko Edinburgo dena. Osagarritasunaz ari naiz. Ez dut besteen kalterik desira, alderantziz: mundu honetan elkarrekiko mendekoak gara. Eta nik Espainian eta Madrilen gauzak ondo joatea nahi dut, gure ekoizpenaren herena Estatura baitoa.\nOsagarriak izan gaitezke eta hala izan behar dugu, gainera. Madrilek jada finantza eragiketa handiak ditu. Gure nahia merkatu txikiago bat da, eta, horrenbestez, osagarria. Nire desira litzateke edozein enpresak, dagoeneko existitzen bada edo sortu berria baldin bada, eta 250 milioi arteko finantzaketa edo kapitala behar izanez gero, bultzatzen ari garen finantza nodo horretatik Europako hegoaldean Bizkaiko edo Bilboko plaza erreferentzia gisa izatea. Duela bi mende industria iraultza egiteko gai izan ginen eta aurrerapena nahiz enplegua ekarri zituen. Nolanahi ere, modu horretan jardun genuen, gure finantza sistema lagungarri izan genuelako. Gaur lurraldearen industria etorkizuna eta enplegua ziurtatu behar dugu. Ahalezkoa izateko, finantza ingurunea beharrezkoa da.\nFinantza erakundeek eta inbertsio funtsek gure kokalekua negozioak egiteko toki apropostzat jo dezaten baldintzak jarri nahi ditugu. Estatuko eta nazioarteko funtsek indarrak batu behar dituzte tokiko eragile eta funtsekin, baita banku fundazioekin ere.\nBerriz nabarmentzen du osagarritasuna. Enpresek arriskua minimizatu eta aukerak sortzeko anizten duten bezala, ona litzateke finantzaren eremuan, arlo ekonomikoan aniztea. Madrilek pilatu du finantza ahalmen guztia azkeneko 15-20 urtetan. Joera erabat desberdina da inguruneko beste herrialde aurreratu batzuetan. Alemaniako finantza kokagunea ez dago hiriburuan eta erregulazio agentzia ezberdinak Alemaniako hainbat hiritan banatzen dira. Volkswagenen egoitza Wolfswurgon aurki daiteke eta Daimlerrena Stuttgarten. Enpresa globalak, besteak beste, Siemens edo Allianz egoitza Munichen dute. Parisek harmonian dihardu Toulouse eta Lyonekin. Italian enpresa handiak Milan, Turin, Bergamo eta Erromaren artean banatzen dira. Adibide argiena ez aipatzeagatik, ekonomiari buruz erabakitzeko AEBko zentroen deszentralizazioa. Ez dugu ahaztu behar munduko lehenengo ekonomia dela.\nHerrialde baten lehiakortasun ekonomikoa ez da deszentralizazio ekonomikoaren eta finantzarioaren kontrakoa. Herrialderik lehiakorrenak ahalmen ekonomikoa lurralde errealitate ezberdinen artean banatzeko gaitasuna dute. Hori herrialdearen beraren lurralde oreka eta kohesio politikoa sustatzeko faktorea da. Espainiako Estatuan joera aurkakoa izan da. Trantsizio demokratikoan hasitako deszentralizazio politikoarekin batera ez da deszentralizazio ekonomikoa gertatu. Gai hori aztertu eta ulertzeak Espainiako krisi politiko-instituzionala ulertzen lagun dezake. Aurreratzen dizuet Gobernu bezala honako lehentasuna dudala: ekonomiaren ikuspegitik erabakitzeko jada ditugun zentroak finkatzea eta beste batzuk etor daitezen babestea, Bizkaian instalatu nahi izanez gero. Bestalde, lurraldearen lehiakortasuna proiektu interesgarriak eskaintzeko gaitasunean oinarritzen da eta horiek garatzeko gai izan behar dugu. Xede horrez, erabakitze zentroak mantendu eta erakartzea lehenengo mailako elementu kritikoa da.\nAldi berean, lehiakortasunari begira, irmo egin behar da giza kapitalaren aldeko apustua, gure lehengai bakarra baita. Prestakuntza, talentua eta berrikuntza funtsezkoak dira: prestakuntzak talentua sortzen du eta talentuak berrikuntza dakar. Eta berrikuntzak kalitatezko produktu berri eta lehiakorrak eragiten ditu. Eta lehiakortasun handiago horrek jarduna, enplegua eta aberastasuna sorrarazten ditu. Horregatik gure ahalegin guztiak berrikuntzaren aldekoak dira. Nire erronka pertsonala urte batzuetan Bizkaiak berrikuntza tasa bikoiztea da. Badakigu nola egin edo nola saiatu: berrikuntza landu eta lehiakortasuna areagotu nahi duten enpresen premiak betetzeko berrikuntza funtsaren bidez. Bizkaia prest dago fiskalitatea horren zerbitzura jartzeko. Gure proposamena gure herrialdeko aurreztaile txiki eta handiei berrikuntzaren eragile aktibo izateko aukera eskaintzea da. Enpresen lehiakortasunaren parte izatea nahi dugu. Beren herrialdean, beren enpresetan, beren seme-alaba eta bilobentzat etorkizuna sortzen inbertitzea eskatuko diegu. Horren truke, inbertsio horren gaineko zerga-arintzeak eskaintzeko aukera aztertzen ari gara.\nAldi berean, ondare handiek funts horretan inbertituz gero, zergez salbuestea planteatuko dut. Denok izango gara irabazle, baina batez ere etorkizunak eta Bizkaiak irabaziko dute. Proposamen hori Eusko Jaurlaritzaren eta gainerako foru erakundeen laguntzaz eraiki behar da. Betiere batuz. Eta antolamenduarekin ardura handiz egingo dugu, hau da, Estatuko eta Europako legeriak errespetatuko ditugu. Baina egin dezakegu. Ogasun propioa eta Ekonomia Ituna izatearen abantaila handia da.\nItunari buruzko gauza asko esan dira kontra. Ez jakitetik datozela pentsatu nahi dut. Hasteko, Ituna indarraldi mugagabeko legea da eta Gorte Nagusiek onartu zuten. Konstituzioaren lehenengo xedapen gehigarriak Bizkaiko, Gipuzkoako eta Arabako foru lurraldeen eskubide historikoak onartu eta babesten ditu. Ituna Konstituzioan eta Autonomia Estatutuan sartuta dago eta jurisprudentzia europarrak babesten du. Horrenbestez, zalantzan jartzen dutenek indarrean dagoen lege sistema ere zalantzan jartzen dute. Ituna eta kupoa, Euskal Autonomia Erkidegoak estatuaren gastuak bere gain hartzeko mekanismo gisa, ez dira pribilegioak. Guztiz kontrakoa: sistema bitxia da, estatuko gastuei ekarpena egin eta finantzatu egiten duena. Ez da pribilegio bat, baizik eta alde bakarreko arrisku sistema bat.\nLehenengo, Estatuko gastuetarako ekarpena egiten dugu, izandako diru sarrerak eta bilketa alde batera utzita. Kupoa ez dugu ordaintzen gure sarreren arabera. Estatuak bere aurrekontuetan ezarritako gastuen arabera ordaintzen dugu. Bigarrenik, euskal administrazioen gastu ahalmena zergak biltzean foru ogasunen eraginkortasunaren araberakoa da. Gure administrazioek bildu ahal dutena gastatzen dute, ez gehiago. Ez badago diru sarrerarik, ez dago gasturik. Diru sarrera gehiago egon daitezke araudi autonomia dugun zergen diseinuan asmatuz gero, nagusiki, PFEZ, sozietateen zerga, oinordetza eta dohaintzena edo ondarearena. Halaber, aipatu zergak eta estatuko araudiari jarraiki eragiten diren gainerako zergak (hala nola BEZa edo zerga bereziak) biltzeko gure eraginkortasunaren araberakoa da. Foru erakundeek % 6,24ko kupoa ordaintzen dute Estatuko gastu guztiengatik, Estatuak aginpide esklusiboa izanik (koroa, armada, kanpoaldea, segurtasuna, kostaldeak eta abar luzea). Gauza bera gertatzen da Autonomia Erkidegoak edo lurralde historikoek onartutako eskumenekin, Estatuak bere gain onartuak baditu. Lurraldeen arteko elkartasun funtsa edo amortizazioa eta Estatuko zorraren finantza gastuak ahaztu gabe. Gastu horietatik guztietatik, Euskadik % 6,24ko ekarpena egiten du, nahiz eta biztanleriaren ikuspegitik % 4,67 izan eta gure BPGa % 6 inguru egon.\nGauzek okerrera egiten dutenean, kupoa ez da murriztu edo jaisten. Oso adibide argia izan genuen 2009. urtean; krisiak herri-administrazioen diru bilketa % 25 murriztu zuen eta gastu publikoaren oso doikuntza zorrotza izan zen. Euskal Autonomia Erkidegoan ere diru bilketa % 25 jaitsi zen. Ekonomia Itunaren araubidearekin bat, arazo garrantzitsu horren aurrean, finantzaren ikuspegitik inork ez zituen euskal erakundeak lagundu. Estatuak,berriz, 50.000 milioi eurotik gorako ohiz kanpoko funtsak antolatu zituen araubide erkidea duten autonomia erkidegoetarako. Berriz errepikatzen dut: funtsak edo zorra, Euskal Autonomia Erkidegoak ekarpena egiten zuen eta hala dihardu, zentimo bakar bat ere ez jaso gabe. Hori da Ekonomia Ituna eta hori da alde bakarraren arriskua. Ekonomia Itunak ezin dezake hauteskunde borrokaren elementu bihur. Foru araubidean du bere jatorria eta eskubide historikoek babesten dute. Berriz gogorarazi nahi dut Espainiako Konstituzioak eta Gernikako Estatutuak bermatzen dutela eta gure ekonomia eta gizartea garatzeko oinarritzat hartu dugula.\nBizkaia ez da low cost lurraldea. Kalitatea ordaindu behar da, baina gozatzen da. Gure zerbitzu publikoek Europako iparraldekoekiko ez dute inbidiarik, ondo bizi gara eta, batez ere, seguru eta lasai bizi gara. Utz nazazue sentipen hori objektibo bihurtzen: Bizkaian delituen tasa Europako txikienetarikoa da, mila biztanleko 42,3 delitu daude. Europar Batasuneko 15 herrialdeen batez bestekoa 61,3 da. Frantzian 54,7 edo Alemanian 73,3.\nEzin daiteke gastuaz hitz egin, lehenago diru sarreraz hitz egiten ez badugu, nola sortu diru sarrerak? Diru sarreraz hitz egitea zerga sistemaz berma egitea da. Zergen ikuspegitik lurralde lehiakorra gara eta gure borondatea ildo berari eustea da. Lehen komentatzen nizuen pertsona fisikoentzat eta ondare handietarako hainbat kenkari, berrikuntzaren funtsean inbertitzen badute. Modu berean, sozietateen gaineko zergan lehiakorrak gara. Zerga hau egituratzeko orduan, guretzat, batez ere, politika ekonomikoa eta industriala gauzatzeko tresna da. Tresna honekin enpresei erraztasuna ematen zaie jarduera zehatzak egiteko, inbertitzeko eta enplegua nahiz aberastasuna sortzeko. Izan ere, sozietateen gaineko zerga gure Ogasunean “bakarrik” diru-bilketa guztiaren % 10 inguru da.\n1991z gero sozietateen gaineko zergan arautzeko autonomia dugu. Beti, baita arautzeko gaitasuna izan baino lehen ere, Estatukoekin erkatuz, zerga pizgarri erakargarriagoak izan ditugu. Gure sozietateen gaineko zergak kenkariak aurrez ikusten ditu enplegua sortzeagatik, ingurumenarengatik, I+G-ban egindako inbertsioarengatik edo aktibo finko berrietan inbertitzeagatik. Horiek Estatuan ez daude. Aldi berean, ken daitezkeen zenbait gastu ageri dira, besteak beste, finantzarioak eta amortizazioari dagokionak. Horrez gain, ez dituzte estatuko legediak ezartzen dituen mugak. Arrazoi horiengatik, nahiz eta tasa nominala Estatukoa baino pixka bat altuagoa izan, egiazko zerga-tasa Estatukoa baino txikiagoa da: % 15 enpresa txiki eta ertainetarako eta % 20 enpresa handietarako.\nBizkaiko sozietateen arautegiak produkzio sarearen aldeko apustu irmoa egiten du, jarduera ekonomikoa eta enplegua sor ditzan. Beraz, ez da nahikoa zenbakiaren argazkiarekin, argazkiaren atzean adorea baitago. Beste toki batzuetan argazkiaren atzean, zenbakia txikiagoa izateagatik ederragoa izan arren, baliteke adorerik ez aurkitzea.\nErakunde eta lurralde hurbila gara. Galdetu gure enpresei. Edozein egon daiteke Ahaldun Nagusiarekin, Ogasun diputatuarekin edo beste edozein diputaturekin. Eskatu besterik ez dago. Enpresen kide sentitzen gara. Eurei ondo joaten bazaie, Bizkaiari ongi joango baitzaio. Horregatik, administrazio burokrazia saihesteko neurriak bultzatuko ditugu. Instalazioak hedatu nahi dituenean edo gure lurraldean kokatu nahi duenean, ez dut ulertzen enpresa zoratzea. Enpresek inbertitu nahi badute eta, bide batez, lanpostuak sortzeko gura badute, neurrira egindako jantzia eskaintzeko programan lanean ari gara. Zerga-sistemaz, kokapenaz, lursailaz, sektore baimenez, laguntza programez edo nazioarteko sareak aprobetxatzez ari naiz.\nJardun horretan lankidetza publiko pribatua funtsezkoa da. Euskadiko automobilgintzako enpresa nagusiek lankidetza hori nola lantzen dugun azal dezakete. Lankidetza munduan muturreko berrikuntza zentroak (Automotive Intelligence Center) jorratu du. 30 enpresa eta 50.000 m2 daude, gure ekonomiako sektore eragilerako produktu berrietan, berrikuntzan eta prestakuntzan lankidetzan aritzeko. Duela hilabete batzuk eredu arrakastatsu hori energiaren sektorera zabaldu dugu eta bide horretatik Energy Intelligence Centerra (EIC) eratu dugu. Jada abian da Repsol-Petronorrekin lankidetzan lehenengo proiektua eta hurrengo egunetan EICren bigarren proiektua aurkeztuko dugu. Modu berean, aeronautikaren sektorean bikaintasunaren bila gabiltza Fabrikazio Aurreraturako Zentroaren bidez. Horiek errealitateak dira, hain zuzen ere, orainaldia. Orain etorkizunari erreparatu behar zaio, baina ezin daiteke etorkizunaz hitz egin erakunde eta lurralde bezala norabidea diseinatu gabe. Horregatik, plan estrategikoa abian jarri dugu eta 15 urtera (2030. urtea) pentsatuta dago. Luzera pentsatu eta laburrera jardun.\nPozik nengoke hitzaldi honen ondoren Bizkaia eta bere Foru Aldundia pixka bat hobe ezagutuko bazenukete. Poz-pozik nengoke Bizkaiaren enbaxadore modura zuen inguruneetan hemen entzundakoa zabalduko bazenukete. Eta pozik agertuko nintzateke zuetako norbait bisitan etorriko balitzait, nire hitzak errealitate direla egiaztatzera. Ongietorriak izango zarete. Etor zaitezte. Bizkaiak beti ateak zabalik ditu. Ahaldun honen bulegoa bezala. Etorri maletak ezinegonez, ideiez eta proiektuez beteak dituzuela eta seguru elkar ulertuko dugula.\nNuevaEconomiaForoak.pdf (pdf 90 KB)


21.- 2015-2020ko Osasun eta Lan Segurtasunaren EAEko Estrategia - Eusko Jaurlaritza - Euskadi.eus\n21.- 2015-2020ko Osasun eta Lan Segurtasunaren EAEko Estrategia\n2015-2020rako Laneko Segurtasun eta Osasuneko Euskal Estrategiak iraun bitartean, modu ordenatuan eta eraginkorrean gauzatuko dira EAEko langileen segurtasuna eta osasuna hobetzeko jarduerak.Gure lurraldeko biztanleria aktiboaren lan-baldintzak eta lan-bizitzaren kalitatea hobetu nahi dira, laneko istripuak eta gaixotasunak murriztuz eta lan-ingurunea sustatuz, herritarren osasuna hobetzeko.\nEstrategia hori tresna partekatua eta parte-hartzailea da, eta haren baitan bideratuko dira laneko arriskuen prebentzioan ari diren eragile guztien jarduerak, Eusko Jaurlaritzaren gidaritza sendoarekin.Euskadiko lanaren segurtasuna eta osasuna aztertzean, hainbat behar detektatu dira:\nLaneko arriskuen arloko Europako marko estrategikoa moldatzea EAEko errealitatera eta ezaugarrietara.\nEragile askok esku hartzen duten esparrua denez, horien guztien jarduera biltzea eta kohesionatzea.\nEAEko laneko segurtasun eta osasuneko eredua ezartzeko politiken markoa finkatzea.\nGizartean eman diren paradigma-aldaketei erantzutea eta berrikuntzaren alde egitea.\nHelburuak markatzea eta kudeaketa-tresna bat edukitzea, ea haiek betetzen diren zaintzeko.\nHala, Estrategiak helburu estrategiko hauek ditu, indarrean dagoen bitartean:\nLan-ingurune segurua eta osasungarria: lana ez da kaltegarria osasunarentzat.\nLaneko arriskuak prebenitzeko kultura, hau da, lanean jokabide seguruak eta osasungarriak.\nLaneko arriskuen prebentzioan aritzen diren eragileen arteko lankidetza, elkarrizketa eta parte-hartzea.\nLangileen lan-baldintzak eta bizi-kalitatea etengabe hobetzea, euskal enpresen bikaintasunaren seinale.\nHerri-administrazio liderra, laneko arriskuen prebentzioa lehenesten duena.\nErronka berriei aurre egiteko gaitasuna, arrisku berriak ezagutuz eta kudeatuz.\nLana egokitzea pertsonen ezaugarri eta gaitasun aldakorretara.\n2015-2020rako Laneko Segurtasun eta Osasuneko Euskal Estrategiaren ekintzak gauzatuko dira hark iraun bitartean, gehienak sakontasun handiko ekimenak baitira, hainbat urte eskatzen dituztenak. Gobernu Sailek eta Osalanek abiaraziko dituzte urteko planetako jarduerak.\nUrteko Planei jarraipen eta ebaluazio zehatza egin, eta kontrol-organoei eta herritarrei aurkeztuko zaizkie emaitzak.\n2015-2020rako Laneko Segurtasun eta Osasuneko Euskal Estrategiak lau ardatz proposatzen ditu, eta bertan txertatzen dira laneko arloak eta ildoak.\n1. LANEKO ARRISKUEN PREBENTZIOA (LAP)\nLANEAN OHITURA SEGURUAK ETA OSASUNGARRIAK SUSTATZEA\nL.1.1 LAPi buruzko komunikazioa eta kontzientziazioa hobetzeko estrategiak eta tresnak garatzea, batez ere ETEentzat.\nL.1.2 LAP hartzea lehiakortasunaren, kalitatearen eta ongi egindako lanaren faktoretzat.\nL.1.3 LAP ezagutaraztea hezkuntzako maila guztietan.\nL.1.4 Teknologia berrien komunikazio-bideak indartzea.\nL.1.5 Komunikabideen inplikazioa sustatzea, laneko segurtasuna eta osasuna bultzatzeko.\nERAGILEEN INPLIKAZIOA ETA LAGUNTZA\nL.1.6 Gizarte-eragileen arteko elkarrizketa eta lankidetza sustatzea, laneko segurtasunaren eta osasunaren arloan helburu bateratuak adosteko eta lortzeko.\nL.1.7 Enpresetan prebentzioaz arduratzen diren eragileen jarduna bultzatzea.\nL.1.8 Herri-administrazioak eragileen arteko harremanak sustatzea.\n2. LANEKO SEGURTASUN ETA OSASUNARI BURUZKO JAKINTZA SORTZEA ETA ZABALTZEA (INFORMAZIOA, PRESTAKUNTZA ETA IKERKUNTZA)\nL.2.1 Informazioa sustatzea osasun-kalteei buruz eta prebentzio-jardueren eraginkortasunari buruz.\nL.2.2 Enpresetan arriskuak kudeatzeaz arduratzen diren eragileen prestakuntza sustatzea.\nL.2.3 Ikerkuntza sustatzea, enpresetan aplika daitekeen jakintza sortzeko.\nL.2.4 Ikerkuntza sustatzea, teknologia-esparru berritzaileetako prozesuen arriskuei buruz eta produktu berriei buruz.\nL.2.5 Ikerkuntza sustatzea, lana antolatzeko modu desberdinei buruz eta lan-harremanen aldaketei buruz.\nL.2.6 Ikerkuntza sustatzea, mundu globalizatuan langileen mugikortasunak eragiten dituen arrisku eta patologia berriei buruz.\n3. LANEKO ARRISKUEN PREBENTZIOA KUDEATZEA\nARRISKUAK KUDEATZEA ETA LAN-BALDINTZAK HOBETZEA\nL.3.1 Kudeaketa prebentiboan funtsezkoak diren tresnak hobetzea.\nL.3.2 Arriskuak prebenitzea, kontrolatzea eta borrokatzea, lan-baldintzak hobetuz.\nENPRESETAN PREBENTZIOA TXERTATZEA\nL.3.3 ETEen eta mikro-ETEen kudeaketan LAP txertatzea.\nL.3.4 Ezbehar-tasa altuak edota arrisku handiak dituzten enpresetan eta jardueretan istripuen eta gaixotasunen prebentzioa sustatzea.\nL.3.5 Lehen sektoreko enpresen problema partikularrak jorratzea.\nLANA PERTSONA BAKOITZERA EGOKITZEA\nL.3.6 Zenbait kolektiboren behar espezifikoak asetzea, lan-baldintzei eta laneko arriskuen prebentzioari dagokionez.\nPOLITIKA PUBLIKOEN KOHERENTZIA ETA KOORDINAZIOA\nL.4.1 Herri-administrazioen kudeaketan LAP txertatzea.\nL.4.2 Zeharkako eta sektoreetako politika publikoek laneko segurtasuna eta osasuna aintzat hartzea.\nAHOLKULARITZA ETA KONTROLA ARAUTEGIA APLIKATZEKO ORDUAN\nL.4.3 Arautegia aplikatzeko eta hura betetzen dela kontrolatzeko aholkularitza eta laguntza teknikoa.\nL.4.4 LAPen arautegia berrikustea eta egokitzea gizarteko, ekonomiako eta laneko egoera berrietara.\nL.4.5 Koordinazioa eta lankidetza sustatzea herri-administrazio eta -erakundeen artean, helburu bateratuak lortzeko.\nL.4.6 Erakundeen eta administrazioen lankidetza sustatzea, istripuen edo gaixotasunen ondorioz gaitasunak gutxitu zaizkien pertsonak laneratzeko, birgaitzeko eta beren prestakuntza eguneratzeko.\n2015-2020rako Laneko Segurtasun eta Osasuneko Euskal Estrategia ezartzeko, haren jarraipena egiteko eta hura ebaluatzeko sistemak bi erantzukizun-maila aurreikusten ditu: estrategikoa eta exekutiboa.\nEstrategiaren garapena zuzentzeaz arduratuko da sailarteko Batzorde bat (lehendakaritza Enplegu eta Gizarte Politiketako Sailarena, lehendakariordetza Osalanena, eta bertan egongo dira zerikusia duten Sailak, hau da, Osasuna, Herri-administrazio eta justizia, Ekonomiaren garapen eta lehiakortasuna, Hezkuntza, hizkuntza-politika eta kultura, eta Segurtasuna).\nEstrategia ikuskatzeaz arduratzen da Osalan buru duen Batzorde Tekniko bat, eta bertan daude ordezkatuta Plana gauzatzeko erantzukizuna duten Organo guztiak.\nGizarte-eragileek ere parte hartzen dute Estrategiaren jarraipena eta ebaluazioa egiten, Osalanen Batzorde Nagusiaren bidez.\nEstrategia modu sistematikoan eta etengabean ebaluatuko da, indarrean dagoen bitarte guztian. Horretarako dira emaitzen hainbat adierazle, bai eta aurrerapenaren adierazleak ere, jardun-lerro bakoitzeko ekintzak gauzatu diren eta aurreikusitako helburuak bete diren erakusten dutenak.\nBatzorde Teknikoak ekintzen arduradunei buruzko informazioa bildu, adierazleak neurtu eta aurrerapenak baloratuko ditu.\nUrteko lehen seihilekoan urteko ebaluazio bat egin, eta horren txosten bat egingo da Batzorde gidariarentzat.\nEstrategiaren indarraldiaren erdian ere tarteko ebaluazio bat egin, eta horren berri emango zaio Gobernu Kontseiluari.\nAzkenik, ex post ebaluazio bat egingo da, ezarritako ekimenen eragina ezagutzeko, txosten batean jaso eta Gobernu Kontseiluari aurkeztuko zaio, hark ezagutu eta Legebiltzarrera igor dezan.\nHonako hauek izango dira fase bakoitzeko jarraipen- eta ebaluazio-tresnak:\nBatzorde Teknikoaren aldizkako batzarrak\nEx post ebaluazio-txostena\nAzken aldaketa: 2015/12/29


EUSKADI.-Bihar hasiko dira Getxoko Ihauteriak hiru egunetan zehar publiko orotarako ekitaldiak izango direlarik\nMusika, dantzak, karaokea eta mozorro tailerra izango dira bihar, otsailak 24, hasiko diren 2006ko Inauterien egitarauaren ekitaldi batzuk. Igandera arte gazteei eta baita nagusiei ere zuzendutako ekitaldi ugari izango dira goizeko, arratsaldeko eta gaueko ordutegietan, udal getxotarreko iturriek gaur bidalitako prentsa-ohar baten arabera.\nEkitaldien egitaraua 10,00etan hasiko da eskoletako ohiko inauteri desfileekin Erromo eta Algorta-Andra Mari aldeetan. Arratsaldean, 18,00etan, Algortako Geltokian berbena-diskoa egingo da, haurrentzako mozorro dantzaldia, karaokea, fotomatoia eta txokolatea txurroekin ere izango direla.\nIgande 26ko ekitaldiak 12,00etan hasiko dira Simon Otxandategiren Zanpantzarrekin eta Algortako oinezkoentzako gune eta plazetan izango diren kalejireekin. Egitaraua Deabru Beltzak taldearen Les diables Noirs antzerki, perkusio eta piroteknia ikuskizunarekin itxiko da. Ekitaldi honen aurretik jaso ahal izango dira fotomatoian ateratako argazkiak


Uraren inguruko tailerra antolatu du Ekoetxea Azpeitiak datorren iganderako - Uztarria (Azpeitia)\nUraren inguruko tailerra antolatu du Ekoetxea Azpeitiak datorren iganderako\nUraren tailerra LH3tik DBH2ra bitarteko gaztetxoentzat izango da. Hiru saio eskainiko dituzte: 10:00etan, 11:10ean eta 12:20ean. Tailer horretan izena emateko azken eguna bihar, asteartea, izango da; izan ere, plazak mugatuak dira. Ekoetxean eman behar da izena.\nUr gezaren garrantziaz ohartarazteko eta errekurtso horren kudeaketa jasangarria sustatzeko Uraren Nazioarteko Eguna ospatuko da datorren martxoaren 22an. Egun hori dela eta, Ekoetxea Azpeitiak uraren inguruko jolasak antolatu ditu martxoaren 18rako. Hain zuzen ere, uraren tailerra eskainiko dute LH3tik DBH2ra bitarteko gaztetxoentzat. Hiru saio eskainiko dituzte: 10:00etan, 11:10ean eta 12:20ean.\nTailer horretan izena emateko azken eguna bihar, asteartea, izango da; izan ere, plazak mugatuak dira. Loiola auzoan dagoen Ekoetxea Azpeitian eman behar da izena, museo@ingurugiroetxea.org helbidera idatzita edo 943-81 24 48 telefonora deituta. Tailerrerako plazak mugatuak dira.


HIGH LOADSKARGA HANDIKO TORLOJUAK\nSHUTON HIGH LOAD sorta dinamika eta karga handiko boladun torlojuak, plastiko-injekzioko makina, prentsa eta eskakizun handiko beste aplikazio batzuetarako, muturreko baldintzetan serboeragingailu elektriko bidez erabiltzen direnak.\nEmaitza gorenak iraunkortasun eta fidagarritasun oso altuekin Karga dinamiko eta estatiko ahalmen bereziki altua, baita gehienezko karga baimenduen balio altuak ere.\nBiraketa oso leuna bola zirkulazio uniformea bermatuz, bolen arteko kolpeak saihestuz eta ondorioz zarata maila baxuak mantenduz eta abiadura altuagoak erabiltzea ahalbidetuz; horrela, 170.000 arteko DN balioak lortuz.\nZehaztasun maila eta lasaiera axiala:\nH 0.020 mm edo gutxiago.\nA 0.040 mm edo gutxiago.\nAplikazioaren karga ahalmenaren eta abiadura eskaeraren arabera, eta kasu bakoitzean bizi-emaitzarik onenak lortzeko, SHUTONek HIGH LOAD boladun torloju mota desberdinak garatu ditu:\nHIGH LOAD IML Karga eta abiadura altuko aplikazioetarako diseinatua, DN 170.000 arte.\nHIGH LOAD HDL Bereziki karga altuko eta abiadura ertaineko aplikazioetarako, DN 110.000 arte.\nHIGH LOAD PKL Momentuko muturreko goi kargak dituzten aplikazioetarako diseinatua.\nBoladun torlojuen diseinua ondorengo puntuak aztertuz optimizatzen dira:\nHIGH LOAD diseinu mota.\nArdatz eta azkoinaren hariaren geometria.\nBola zirkuituen banaketa eta kokapena.\nHIGH LOAD bola-torlojuetan kargaren banaketa\nAzkoin xehetasuna: HIGH LOAD TS azkoin bakarra (1 edo 2 hari sarrera), bola birzirkulazioa U motako edo B motako birzirkulazio sistema bidez.\nBarne birzirkulazioko torlojuen berringeniaritza, abiadura txikiko erabileretan posizionamendu optimizatua eta mugimendu leuna lortzeko.\nZurruntasun efizientea, produktiboki zorrotzenak diren sektoreetan, hala nola, automozioan eta aeronautikan, mekanizazio denborak hobetzera zuzendua.


Koordinatu: enpresa jarduerak koordinatzea\nIMQ Prevencion zerbitzuak laneko arrisku eta lan osasunaren prebentzioari buruzko zerbitzuak ematen ditu, pazienteei irtenbide espezifikoak aplikatuz bere segurtasuna eta langileena bermatzeko.\nEmandako zerbitzuaren berrikuntza eta kalitatearen bidez, prebentzio bikaina eskaini nahi dugu, enpresak seguruak eta osasungarriak izateko aholkularitza eskainita.\n230 profesional, tekniko eta osasun langile baino gehiagoko taldea gara 22 lan zentrotan banatuta: Osasun zaintzaren 19 zentro estrategikoki kokatuta, 3 bulego tekniko Zamudion eta beste bana Donostian eta Gasteizen.\nBezero bakoitzaren neurriko zerbitzua da, bai Lan Arriskuen Prebentzioan -atal teknikoetan-, baita Osasun Zaintzan ere. Horretarako, bezeroekin konprometituta, haiei zuzenduta eta gaitasun handia duen talde profesional bat dugu, esperientzia handikoa eta etengabeko ikaste prozesuan dagoena.\nEnpresentzako aholkularitza eta laguntza pertsonalizatua, enpresen beharrizanei, lege betekizunei eta segurtasun eta osasun alorreko eskaerei erantzuteko. Horretarako etengabeko hobekuntzan oinarritzen den eta prozesuetan hobekuntza teknologikoak txertatzen dituen zerbitzua eskaintzen diegu.\nLaneko arriskuen prebentziorako espezialitate bat da. Enpresetako langileei oro har eta ondorengo lanen egiten dituzten arduradunei zuzenduta dago: arriskuak ebaluatzea, lan taldeak aztertzea eta Laneko Arriskuen Prebentzio Legean ezarritakoa betetzeko prestakuntza teoriko-praktikoa eskaintzea.\nNolako zerbitzuak eskaintzen ditu?\nLan taldeen, makinen eta instalazioen banaketatik edo erabiltzetik edo lan espazio fisikotik sortutako laneko arriskuak prebenitzera zuzendutako aholkularitza eta jarduerak. Ondorengo hauek besteak beste:\nLarrialdi neurriak: larrialdi neurriak egin eta aztertu, bai eta simulazioak eta beharrezko bestelako jarduerak ere.\nNorbere burua babesteko gidaliburua (jendea bertaratzen den lekuak).\n171/2004ko Errege Dekretuaren arabera jarduerak Antolatzeko Aholkularitza.\nSegurtasun ikuskaritzen bidez lantokietan dauden gabeziak aurkitzea.\nSegurtasun seinaleak egokitzeko txostenak.\nBezeroen lantokietara bisitak egiten ditugu langileek izan ditzaketen laneko arriskuak detektatzeko. Horretarako, beharrezkoak diren ekintzak gauzatzen ditugu lan ingurune onena lortzeko esperientzia handiko profesional tekniko talde bati esker.\nHigiene industrialak lanbide gaixotasunak aurreikusten ditu, laneko ingurune fisiko, kimiko eta biologikoa aztertzearen eta aldatzearen bidez..\nKutsatzaile fisiko, kimiko zein biologikoek lanean eragiten dituzten laneko gaixotasun eta istripuen prebentzioari dagokienez, dauden arriskuen arabera hurrengo jarduerak garatuko dira:\nUrteko programa egitea.\nHigiene arriskuekiko esposizioa identifikatu eta hasierako analisia egitea..\nIdentificación y análisis inicial de la exposición a riesgos higiénicos.\nEragile kimikoen eraginpean jartzeagatiko higiene arriskuak ebaluatzea: lurrin organikoak, amiantoa, hauts metalikoak, silizea...).\nEstres termikoa ebaluatzea.\nEremu elektromagnetikoekiko esposizioa ebaluatzea.\nKarga elektrostatikoen presentzia aztertzea.\nEraikinetako aire kalitatea aztertzea.\nArgiztapen baldintzak ebaluatzea.\nPrebentzio ekintza antolatzean aholkularitza ematea.\nZuzentze neurrien eraginkortasunaren jarraipena.\nHigiene industrialarekin lotutako prestakuntza eta informazio berezia ematea.\nLanbide gaixotasunak ikertzea.\nSegurtasun eta Osasun Batzordeari laguntzea.\nLan Agintaritzen harremanetan orientabidea eta laguntza ematea.\nErgonomia eta psikosoziologia aplikatua\nErgonomiak lanpostua eta horren baldintzak langileari egokitzea nahi du, ingurumen sistemak eta langileen gaitasunak aztertuta.\nBestalde, psikosoziologia lanean egon daitezkeen eta pertsonen osasunean eragina izan dezaketen natura psikosoziala eta antolakuntzakoaren eragileen azterketaz eta tratamenduaz arduratzen da.\nGertatzen diren arriskuak kontrolatzeko prebentzio ekintzak direla eta, bereziki, lanpostuen karga fisiko eta mentalagatik, dauden arriskuen arabera, hurrengo jarduerak egiten dira:\nPrebentzio plana egiteko aholkularitza ematea.\nLanpostuen azterketa ergonomikoa egitea.\nKarga fisikoa aztertuko da.\nKargak maneiatzegatik arrisku horren ebaluazio ergonomikoa egitea.\nLan errepikatuak egiteagatik arrisku horren ebaluazio ergonomikoa egitea.\nGorputz jarrera bortxatuak izateagatik arrisku horren ebaluazio ergonomikoa egitea.\nAirearen kalitatea barrualdeko inguruneetan ebaluatzea.\nErosotasun termikoa eta/edo akustikoa ebaluatzea.\nDatuak bistaratzeko pantailak dituzten lanpostuetan ebaluazio ergonomikoa egitea.\nLanpostuetako argiztapenaren baldintzak ebaluatzea.\nArrisku psikosozialak ebaluatzea.\nZuzentze neurriak eraginkorrak diren jakiteko jarraipena egitea.\nArrisku psikosozialen aurrean jokatzeko prozedura.\nErgonomia eta Psikosoziologia Aplikatuarekin lotutako prestakuntza eta informazio espezifikoa ematea.\nSegurtasun eta Osasun Batzordeari laguntza ematea.\nLan Agintaritzarekiko harremanetan orientabidea eta laguntza ematea.\nLaneko medikuntza lanean egoteagatik gertatzen diren gaixotasunak edo istripuak aztertzen dituen espezialitate medikoa da. Horrez gain, horiek saihesteko edo horren ondorioak murrizteko hartu beharreko prebentzio neurriak ere aztertzea du xede.\nIMQ Prevención zerbitzuko osasun jarduerak emateko enpresa arloko medikuntza espezialitatea duten osasun profesionalak ditu 19 lan zentrotan banatuta.\nOsasun Zaintzaren Proiektua egitea.\nPlangintza: langileen osasun egoera zaintzeko, kontratua indarrean dagoen epean garatuko diren jarduerak zehazten dira eta ekintzen kronograma ezartzen da.\nLaneko arriskuekin lotutako osasun azterketak egingo dira, dauden osasun protokoloen arabera. Langileari emango zaion txosten mediko bat egingo da. Baita lan hori burutzeko dituen gaitasunen balorazioa ere. Beharrezkoa izanez gero, prebentzio neurri osagarriak ere gomendatuko dira.\nOsasun arazoak izateagatik lanera joana ez izanaren azterketa egitea.\nLehen Sorospenei buruzko prestakuntza.\nUrteko memoria. Medikua / EUD enpresan: Osasun Langileen esku:\nPrestazio handiko zerbitzua da, Erakunde bakoitzerako modu esklusiboan diseinatuta. Bere xedea Bezeroaren Zuzendaritzak zehaztutako beharrizanetara egokituta dauden helburu espezifikoak betetzea da. Horretarako, enpresak bere instalazioetan IMQ Prevención zerbitzuko osasun langileen laguntza izango du.\nNorbere burua babesteko planak\nATEX - Atmosfera leherkorrak.\nEkipoak kontsignatu eta blokeatzea - LOTO (LOCK OUT-TAG OUT)\nAnalíticas especiales: Enpresa osasungarria\nAzterketa Mediko Bereziak (Complet eta Advance)\nPrestakuntza IMQ PREVENCION zerbitzuan, langileek lan egiten dutenean, beren osasuna eta ongizatea babesteko tresnatzat hartzen dugu.\nGaur egun, enpresen produktibitatea pertsonek gauzatzen dituzten lan espezializatuen mende dago. Horregatik, oso garrantzitsua da langileek daukaten lanpostuko arriskuak ezagutzea momentu oro beren osasuna arriskuan jartzen ekidin ditzaten.\nHorretarako, IMQ PREVENCION zerbitzuan ikastaro katalogorik osoena garatu dugu Euskadiko enpresen beharretara egokituta dagoena. Horrek kolektibo eta jarduera bakoitzerako aholkularitza eta prestakuntza egokiena ematea ahalbidetzen gaitu.\nHorrez gain, Fundazio Tripartituaren Erakunde Antolatzailea gara eta beharrezko diren tramite guztiak doan kudeatzen ditugu.\nEskainitako prestakuntza ikastaroak:\nKoordinatu, IMQ Prevenciónen zerbitzu bat da, laneko arriskuen prebentzioan enpresen jarduerak koordinatzen laguntzeko, enpresek beharrizan hori dute eta.\nKoordinatuk bezero bakoitzari ingurune bakar batean informazio guztia biltzea ahalbidetzen dio. Horrela, administrazio karga guztia murriztuko da eta azpikontraten eta bezeroen Laneko Arriskuen Prebentziorako Kudeaketa eraginkorra eta aktiboagoa izango da.\nDokumentazioa egiaztatzeko profesionalen taldea\nCAE prozesu osoan laguntza: parametrizazioan, prestakuntzan eta dokumentazioa egiaztatzean.\nIMQ Prevencion BULEGOAK IMQ bulegoak


ARCHANGEL: ARES ALBUM REVIEW - ALBISTEAK\nReggaeton stalwart eta latin trap aitzindariak pop eta hip-hop soinu garaikideak biltzen ditu, soul, salsa eta beste estilo berrietara jotzen duenean interesgarriena duen disko irregularrean.\nGaur egun trap en español egiten duten artista guztien artean Arcángel da bere bilakaera jarraitzeko egokiena. 2007ko hamarkada Pistoloia , bere lankidetzaren produktua Ghettoa reggaeton bikotea agertzen da Yaga eta Mackie , oso latindar tranparen lehen pista dela uste da. Bertso bat ere lortu du Okasioa , 2016tik aurrera, berehalako klasiko posse ebakia Ozunarekin, Anuel AA , eta De La Ghetto-k soinua mundu osoan hartu zuen. Tartean, reggaeton disko mordoa moztu zituen, eta Puerto Rico izen berekoa egin zuen, generoa sortu zuen uhartean.\nTrap en español mimetismoan sustraituta egon daiteke, XXI. Mendeko komertzialki bideragarrienetako hiriko musika modu maileguan hartuz, baina bere lehen egunak mugimendu gisa New Yorkeko klubetan —La Ocasión baino lehenagokoak dira— mimetismoa ateetatik poparen maila gorenera igarotzeko gakoa besterik ez zen. Lehenengo DJ eta ekoizleek bazekiten beren jendetza rapa eta trap-a maite zutela, nahiz eta letra bat ere ez ulertu, beraz, hasierako remixek ikusle latinoak momentuko soinuetara ekarri zituzten. Etorkizuneko artistek estetika aldatu zuten olatuan ibiltzeko, baina nabarmentzen zirenek beti ematen zuten beren zaporea - Dominikarrek New Yorken , ugalketa desafiatzen duen Spanglish argot aldakorrekin; puertorrikarra erromantikoa uhartean, Drake-k benetan izatea zer den irakasten thug sentikorra .\nArcángel ez da desberdina. Bere ibilbide goiztiarra reggaetonean oso sustraituta badago ere, bere kolaborazio latineko tranpa izan zen banger horrek bere profila igo eta olatuaren gailurrean mantendu zuen. Zure arreta bereganatu duenean, beti egin nahi izan duen musika zehazki entzuteko prest dago. Bere azken LParekin, Ares , batez ere reggaetona eta dembow riddim uzten ditu sludgy trap beat eta pop garaikidearen alde. Egia esan zuen esan zuenean Apple Music , Disko honetako letrak entzuten badituzu, guztiz desberdina da ... inoiz esan ez ditudan gauzak esaten ari naiz. Besterik da garapen hau ez dela uste bezain positiboa.\nAres Momentu latzak ditu: Los 3-ek, bere lilurarekin batera, badakit zikina zurrupatu nahi duzula, txarra dirudi agian En Su Boca-n (Zure ahoan) juxtaposizio esplikagarria aztertzen saiatu arte. Azken bide horretan, Arcángel alabaren urtebetetzean igarotako diruaz harrotzen da beregana joaten den edonori —behin ere— bere oilarra xurgatzeko esaten dion arnasa berean: Gasté doce en mi sortija (bling, bling) / Y veinticuatro en el cumple 'e mi hija (oh, yeah) / To' el que me tire me chupa la pija ('pérate).\nEz dira soberan sentitzen diren inklusio bakarrak. 18 pista eta 64 minututan, Ares apur bat puztuta dago, eta sekuentziazio zentzudunagoa baliatuko zen. Ekoizpenaren zati handi bat baxu arruntaren, 808 kapelu txikien eta Auto-Tuned croon ohiko tranpa ahosabaian dago sustraituta; hau Arcángel-en aurreko reggaeton-zentroko albumetatik aldentzea da, ziur, baina muskulu bat jada ondo tonifikatuta dago hainbat eta hainbat single eta gonbidatuen ezaugarrien bidez. Hala ere Ares interesgarriena da tranpatik kanpora ateratzen denean ere, azkenean marka galtzen duenean.\nArcángel beti nabarmendu da bere estiloa bere laguntzaileetara egokitzeko egokitzen Ares gutxi dira baina arretaz hautatuak. Bad Bunny (Jatorrizkoa) eta J Balvin (Corte, Porte, y Elegancia) pop latinoaren mainstreameko izen handienetako bi dira; Tory Lanez (Victoria) rap & B artista kanadarrak, urbano artistak besarkatu dituenak, hurrengo gaztelaniazko LPa du Ezaugarriak Ozuna bezalakoak. Jatorrizkoa nabarmentzen da, baxu pultsatzaile guztiak, karraskak eta Bad Bunnyren soul-robot ahots sexyak, pistak Arcángel protagonista duen Bad Bunny-ri kreditatu beharko litzaiokeen neurrian. Estiloak aldatzeko gaitasun hori Arcángelen indarra da, eta azken urteetan poltsa mozketa gogoangarriak egin ditu.\nmahaian eserleku bakarra\nCorte, Porte, y Elegancia, zoritxarrez, ez da horietako bat. Arcángel aurkitzen du J Balvin kamaleoi kolonbiarrarekin bat egiten duen adimena saiatzen reggaetonero bere azken LPan bere gama zabaldu zuen pop izar osoa bihurtu zen, Vibes . Gauza zaila da aurrera ateratzea, batez ere erre moteleko tranpaz jositako tracklist baten artean; disko-funk erreboteko gitarra Corte diskoaren seigarren pista irristatzen denean, ezkerreko bira gogorra desorientatzen ari da.\nBaina esperimentazio honek fruitu batzuk ematen ditu. Diskoaren pistarik indartsuena Un Vacilon (Young Maleo) da, Puerto Ricoko salsa kondairari egindako omenaldia Ismael rivera , aka Maleo. Dudarik gabe, bere konposizio adierazgarriena erakusten du. Nazaretarra , Jesus beltzaren oda, festa batean jaistean Kristoren ikuspegia duen gizon baten istorioa kontatzen duena. Lagina transzendentea da, eta reggaeton bezalako dantza musika zergatik sentitzen den horren indartsu sentitzen da. Arbasoen eta haien ondorengoen arteko zubia gainditzen duzunean, Jainkoa aurki dezakezu, baita klubean ere.\nBere onenean, Ares bikaintasun hori lortzen du; okerrenean, diskoa ukaezina da. Baina Arcángelek benetan entzuten duenetik orain arte gertuen izan duguna da, eta gutun-azala bultzatzen duenean, emaitzak aspergarriak ez direnak dira.\nbabesik gabeko ashanti ja araua\nbruce springsteen promesa\n2011ko disko onenak\nradiohead - karma polizia\nbruno mars hurrengo diskoa\nanthony bourdain zati ezezagunaren abestia


Aita zer egin duzu gure lur maiteaz?\nArrotzez betea da Euskadi guztia,\neskualduna etxean ez dago na(g)usia.\nEuskadi bakarra da gure aberria…\nAita zer egin duzu euskara maitea?\nErdaran hazi duzu oi, zure semea.\nOntasun ederrena aita batek galtzea,\nbihotzean sartua dugu ahalgea.\nbaina euskal semea da gure anaia.\nbere semek hiltzera zertako utzia.\nBat egin behar dugu Euskadi guztia,\nbildu gaiten anaiak, gure da bizia!


UEMA: 30 urte, 90 udalerri - bizkaie.biz\nBizkaie! 2021-05-07 09:11 Euskerea berbagai\nAsteon bete ditu hiru hamarkada euskerearen arnasguneak batzen dituan mankomunidadeak.\n1991eko maiatzaren 5ean Aizarnazabalen egindako batzarrean sortu zan UEMA, Udalerri Euskaldunen Mankomunidadea. Hortaz, asteon bete ditu 30 urte, baina hasierako asmoari eusten deutso: herritar gehienak euskaldun aktiboak diran udalerrien topagune izatea, alkarregaz indarra egiteko, gizarte euskaldunago baten alde. Azken baten, arnasguneak esaten jaken herriak batzen dira UEMAn.\nHiru hamarkadako bidean traba ugari izan ditu UEMAk, baina, funtsean, hazten joan da ia eten barik, gero eta lurgune zabalagoa eta biztanle gehiago hartuz. 1991n, UEMAren sortzaile izan ziran 19 udal. Gaur egun, 88 dira, 250.000 biztanleko eremua. Laster, Amasa-Villabona eta Zizurkil sartzen diranean, 90 kide izango dira. Guzti-guztietan, biztanleen % 70 edo gehiago euskaldunak dira.\nArnasguneak herri txikiakaz lotzen diran arren, urigune haziagoetan be bizi-bizirik dago euskerea eta arnasgune izan leitekez horreek be. Horren erakusgarri, gaur egun mankomunidadeko kide dira Tolosa, Bermeo, Azpeitia, Zarautz, Bergara eta Oñati, besteak beste.\nDatu horrek agirian ixten dau UEMAren hazkundea. Izan be, 1991ko herri sortzaileen artean, handienek ozta-ozta eukezen mila biztanle baino gehiago. Honeek izan ziran UEMAko lehenengo 19 kideak: Abaltzisketa, Aizarnazabal, Altzo, Arbizu, Aulesti, Baliarrain, Dima, Errezil, Etxebarria, Gatika, Ikaztegieta, Leaburu-Txarama, Lizartza, Munitibar, Muxika, Nabarniz, Orendain, Urdiain eta Zaldibia.\nEstatutuak onartuta, 1992an erregistrau eben UEMA. Lehenengo urteak gorabeheratsuak izan ziran. 1995ean, estatutuok legez kanpokotzat jo zituan Espainiako Auzitegi Gorenak, eta egokitu egin behar izan ziran, hasierako helburuei eta funtzionamenduari eutsita.\nBestelako helegite, gorabehera politiko eta eztabaidak ahaztu barik, esan leiteke UEMA indartzen joan dala urteek aurrera egin ahala. Gaur egun, erreferente da euskalgintzan, arnasguneetan egiten dauen lanari esker: besteak beste, tramiteak euskeraz egin ahal izateko, gazteei euskeraz bizi izateko aukerak emoteko eta udalerri euskaldunen garapena sustatzeko.\nMaiatzaren 29an, UEMAren 30. urteurrena eta egindako bidea gogoratzeko ekitaldi txikia egingo dabe, Amasa-Villabonako Gurea antzokian. Euskalgintzako eta erakunde publikoetako ordezkariak izango dira bertan, eta UEMAk 30 urteotan egindako bideari errepasoa egingo deutse, gaur egungo ildoak eta erronka barriak zehazteagaz batera.


Urola Kostako HitzaKirola Archives - Page 3 of 709 - Urola Kostako Hitza | Page 3\nTriatloi Federazioak Helene Alberdi aukeratu du Gipuzkoa Kirolak sarirako\nNork: baleike.eus Aktualitatea.\t- Aza 7, 2018\nUrte amaiera heltzen heltzen hasia da eta federazio batzuk hasiak dira urteko kirolari onenen sarietarako hautagaiak aukeratzen. Gipuzkoako Triatloi Federazioaren kasuan, Helene Alberdi zumaiarra eta Pello Osoro aukeratu ditu Gipuzkoa Kirolak sarirako. Aldundiak banatzen duen sari...\nNork: Mailo Oiarzabal\t- Aza 7, 2018\nAstelehenean zabalduko dute Zarauzko Triatloiko aurre-inskripzioa\nNork: zarauzkohitza.eus Aktualitatea.\t- Aza 6, 2018\nZabalik dago 2019ko Zarauzko Triatloiko aurre inskripzioa. Orain arte bezala, aurreko urteko Triatloiko lehen hamar triatleten izen-ematea doakoa izango da, eta lekua gordeta izango dute. Horrez gain, aurreko hiru urteetako parte hartzaile guztien sailkapeneko lehenengo hogei...\nIrudietan: Samoako errugbi selekzioa Zarauzko Asti zelaian entrenatzen\nIkusle gutxi batzuren aurrean aritu dira gaur goizean Astin entrenatzen Samoako errugbi selekziokoak. Haien artean izan da Logovi’i Mulipola errugbi jokalari ezaguna, iazko Europako txapeldun bere taldearekin. Larunbatean Anoetan dute norgehiagoka AEBen selekzioaren aurka, eta gaur...\nIñaki Olidenek irabazi ditu Aiako Kintopeko Idi Probak\nAzaroaren 1ean, 3an eta 5ean Aiako XIX. Kintopeko Idi Probak jokatu ziren, eta Iñaki Oliden oriotarra izan da aurtengo txapelduna. Astelehen gauean, txapelketako azken egunean, atera zen oriotarraren idi parea probalekura, eta 67 luze osatuta aurtengo txapela irabazi...\nGaintzatik Amezketara irteera antolatu du Azpeitiko Lagun Onak Mendi Bazkunak zapaturako\nHelduentzat egun osoko irteera antolatu du Lagun Onak Mendi Bazkunak zapaturako. Gaintza-Irumugarrieta-Malloak-Amezketa ibilbidea egingo dute, eta orotara, bost-sei ordu inguruko ibilaldia egingo dute Aralarren. Autobusa 08:00etan aterako da anbulatorioaren aurretik Gaintzara, eta ibilaldia bukatzea itzuliko da....\nSamoako errugbi selekzioak Zarauzko Asti zelaian entrenatuko du bihar eta etzi\nDatorren larunbatean Ameriketako Estatu Batuetako eta Samoa Estatu Burujabeko errugbi selekzioek Anoetan partida jokatuko dute. Horren harira, samoarrek Astiko errugbi zelaian entrenatuko dute, bihar, azaroaren 6an, 10:00etan eta 14:30ean eta azaroaren 7an, 14:30ean....Read More\nNork: Zestoako Hitza\t- Aza 5, 2018\nLopategiren idiek lortu dute markarik onena bart, Aiako XIX. Kintopeko Idi Proben bigarren egunean\nNork: karkara.eus Aktualitatea.\t- Aza 4, 2018\nAtzo gauean XIX.Kintopeko Idi Proben bigarren jardunaldia jokatu zen Aian, iluntzeko hamarretatik aurrera. Lehen egunean Ipañarrietaren idiek 65 plaza, 4 zinta eta 80 zentimetro egin zituzten, eta marka hori hobetzeko lehian aritu ziren Aurrekoetxea, Alegria eta...\nIrudietan: Zarautzen Isidoro Unzuetaren Oroimenezko 49. Krosa\nNork: zarauzkohitza.eus Aktualitatea.\t- Aza 4, 2018\nEguzki goxoaren laguntzaz eta giro ederrean aritu dira lasterka adin desberdinetako korrikalari gaztetxoak Zarautzen, Isidoro Unzuetaren oroimenezko krosean. Abendañoko pista lehenengo inguratu dutenak benjaminak izan dira, eta ondoren egin dute lasterka kimuek eta infantilek. Bakoitzak, bere...\n« Aurrekoa 1 2 3 4 5 … 709 Hurrengoa »


Laguntasuna fanfarrea eta Bohas orchestra Herri Musikaren Udako kontzertuan | El Diario Vasco\nOiartzunLaguntasuna fanfarrea eta Bohas orchestra Herri Musikaren Udako kontzertuan\nLaguntasuna fanfarrea eta Bohas orchestra Herri Musikaren Udako kontzertuan\nGiro ederra ziurtatuta dago bihar plazan Laguntasuna fanfarrekoekin.\nBihar izango da Doneztebe Plazan arratsaldeko 18:30etik aurrera; ondoren musikariekin afaria\nGARAÑO OIARTZUN. Viernes, 6 julio 2018, 08:42\nSoinuenea fundazioak antolatuta bihar izango da Doneztebe plazan urtero egiten duten Udako Kontzertua. Antolatzaileek aipatu dutenez, kontzertua dohainik izango da baina ondoren egongo den afariak 15 euro balioko ditu. Beraz, afarira joateko asmoa duenak lehenbailen erosi beharko ditu sarrerak Kastro tabernan. Afaria Ibargain Kultur, Jolas eta Kirol elkartean izango da.\nLaguntasuna fanfarrea Barakaldoko musika taldea da eta 1949an sortu zen Laguntasuna Kultur Elkartearen barruan kokatzen da. Elkarte horren helburua Euskal Kultura Euskal Herrian eta baita handik kanpora ere zabaltzea da. Hainbat modutan egiten dute hori, esate baterako, dantza, musika, abesbatza, erraldoiak... Laguntasuna fanfarreak zuzeneko musikarekin dantza saioa eskaintzen du bere emanaldietan. Emanaldi horien oinarrian Euskal Herriko dantzak daude baina tarteka Europako beste zenbait dantza mota ere sartzen dituzte; hala nola, jolas-dantzak, esku-dantzak, dantzajauziak, polkak, eta sokan, binaka edo lerroan egiten diren dantzak... Elkarteko dantzarien gustuen eta estiloen arabera sortzen dituzte kantuak eta koreografiak ondoren plazan dantzatzeko. Musikariak jotzen duten musika tradizioan sustraituta dago eta erromeria dute oinarri gehienetan. Instrumentuen artean dultzaina, txirula, whistlea... daude. Haien emanaldian dantza maisu batek dinamizatzen du eta ikuslea gonbidatzen du dantzara ateratzera. Laguntasuna fanfarrekoek diotenez, dantzara plazara ateratzeko ez da maila alturik behar, ongi pasatzeko gogoa baizik. Ea nolako erakustaldia ematen duten bihar.\nBohas orchestra, berriz, Gaskoiniako talde bat da eta Bohaires de Gasconha elkartearen adar bat da. Elkartea 1993.urtean sortu zen helburu nagusi batekin: Boha izena hartzen duen Gaskoiniako Landetako xirolarruaren eta haizezko soinu-tresna herrikoi gaskoi guztien erabilpen eta espresioaren garapena. Elkarte honetan bolondresak aritzen dira Gaskoiniako Landetako xirolarrua jotzen, egiten eta erakusten. Tarteka jaialdiren batean ere parte hartu izan dute, hain zuzen ere, uztailaren bukaeran Soustons-en antolatzen duten Festiv'CornemuseS jaialdian. Haien emanaldietan Gaskoinia eta Okzitaniako doinuak biltzen dira. Orkestrakoen iritziz, haien ezaugarri nagusienak polifonia, gaskoiz kantatzea eta dantza elkartu eta partekatuak egitea dira, guzti hori etenik gabe birsortzen den harmonian. Hainbat abesti mota entzun daitezke haien emanaldietan: baladak, abestiak, polkak edo rondoak, taldean eta bikoteka jotzeko piezak.... Jai giroko musika da proposatzen dutena, nagusiki errepertorio herrikoitik eraikitako egitaraua. Abestu, dantzatu eta berriz musikaren inguruan elkartzeko benetako gonbidapena izan nahi du.\nGoizetik hasiko da plaza betetzen. Izan ere, Gaskoiniako dantza ikastaro bat ere antolatu dute Soinueneakoek. Eguerdiko 12:00etan izango Kontsejupean da Bohas Orchestrakoen bidez eta Okzintaniako eta Gaskoiniako dantza tradizionalak erakutsiko dituzte.\nGiro ederra, beraz, ez da faltako larunbatean Doneztebe plazan. Ea eguraldiak laguntzen duen eta bertaratutakoek musikaz gozatzeko aukera duten.\nBarraketako musika hautatzeko aukera edukiko dute gaztetxoek Donosti Cup lehiaketa Karla Lekuona futbol zelaian